**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 08 Ιουλίου 2025, ημέρα Τρίτη και ώρα 10.40΄, στην Αίθουσα «Προέδρου Αθανασίου Κωνστ. Τσαλδάρη» (223) τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Αντιπροέδρου της, κ. Αθανασίου Καββαδά, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών: «Διασφάλιση δημοσιονομικής ισορροπίας: Μεταρρύθμιση πλαισίου δημοσιονομικής διαχείρισης – Τροποποίηση ν. 4270/2014 για την ενσωμάτωση της Οδηγίας (ΕΕ) 2024/1265 του Συμβουλίου της 29ης Απριλίου 2024 για την τροποποίηση της Οδηγίας 2011/85/ΕΕ σχετικά με τις απαιτήσεις για τα δημοσιονομικά πλαίσια των κρατών μελών και λοιπές διατάξεις». (4η συνεδρίαση – β΄ ανάγνωση)

Στη συνεδρίαση παρέστησαν ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Βεσυρόπουλος Απόστολος, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σταϊκούρας Χρήστος, Σταμενίτης Διονύσιος, Συρεγγέλα Μαρία, Τραγάκης Ιωάννης, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Καραθανασόπουλος Νικόλαος, Μανωλάκου Διαμάντω, Στολτίδης Λεωνίδας, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη και Σαλμάς Μάριος.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κυρίες και κύριοι συνάδερφοι, καλησπέρα σας. Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών με τίτλο: «διασφάλιση δημοσιονομικής ισορροπίας: μεταρρύθμιση πλαισίου δημοσιονομικής διαχείρισης -τροποποίηση του νόμου 4270/2014 για την ενσωμάτωση της Οδηγίας της Ευρωπαϊκής Ένωσης 2024/1265 του Συμβουλίου της 29ης Απριλίου του 2024 για την τροποποίηση της Οδηγίας 2011/85/ΕΕ σχετικά με τις απαιτήσεις για τα δημοσιονομικά πλαίσια των κρατών μελών και λοιπές διατάξεις».

Είναι μαζί μας ο Υφυπουργός Εθνικής Οικονομίας και Οικονομικών ο κ. Αθανάσιος Πετραλιάς και η Γενική Γραμματέας Δημοσιονομικής Πολιτικής, η κυρία Παυλίνα Καρασιώτου.

Τον λόγο έχει ο κ. Κωτσός.

**ΓΕΩΡΓΙΟΣ ΚΩΤΣΟΣ (Εισηγητής της Πλειοψηφίας)**: Ευχαριστώ πολύ κύριε Πρόεδρε. Κύριε Υπουργέ, αγαπητές και αγαπητοί συνάδελφοι, το υπό συζήτηση σχέδιο νόμου που αναλύθηκε διεξοδικά στις προηγούμενες συνεδριάσεις αποτελεί ένα σημαντικό βήμα για τη θεσμική θωράκιση της δημοσιονομικής πολιτικής της χώρας μας στο πλαίσιο της νέας ευρωπαϊκής πραγματικότητας που διαμορφώνεται με την Οδηγία 1265/2024 και τους Κανονισμούς 1263/2024 και 1264/2024. Πρόκειται για μία δομική μεταρρύθμιση που ενισχύει το δημοσιονομικό συντονισμό, τη διαφάνεια και τη βιωσιμότητα των δημόσιων οικονομικών θέτοντας στέρεες βάσεις για την επόμενη μέρα της ελληνικής οικονομίας.

Σκοπός του νομοσχεδίου είναι η τροποποίηση των βασικών αρχών του δημόσιου λογιστικού και του ισχύοντος πλαισίου κανόνων και διαδικασιών για τη δημοσιονομική διαχείριση, με στόχο τη διασφάλιση της δημοσιονομικής ισορροπίας. Βασική προϋπόθεση για τη βιώσιμη και χωρίς αποκλεισμούς ανάπτυξη.

Πιο συγκεκριμένα. Με το παρόν σχέδιο νόμου τροποποιούνται οι προβλέψεις του νόμου 4270/2014, που αφορούν στο δημοσιονομικό Συμβούλιο, προκειμένου να ενσωματωθούν οι προβλέψεις της Οδηγίας 1265/2024 της Ευρωπαϊκής Ένωσης για τους ανεξάρτητους φορείς, οι οποίοι είναι επιφορτισμένοι με την παρακολούθηση των δημόσιων οικονομικών. Ενισχύεται έτσι ο ρόλος του Ελληνικού Δημοσιονομικού Συμβουλίου, το οποίο αναβαθμίζεται σε θεσμικό, οργανωτικό και επιχειρησιακό επίπεδο και αποκτά νέες αρμοδιότητες, όπως η εκτίμηση των δημοσιονομικών επιπτώσεων των προγραμμάτων των κομμάτων. Η ενίσχυση του ρόλου του Δημοσιονομικού Συμβουλίου ήταν κάτι που υποστηρίχθηκε και από τους φορείς, όπως θα θυμάστε στην προηγούμενη συνεδρίαση. Τροποποιούνται οι γενικές αρχές δημοσιονομικής διαχείρισης ενσωματώνοντας τον κανόνα καθαρών δαπανών, όπως προβλέπεται στο νέο ευρωπαϊκό πλαίσιο οικονομικής διακυβέρνησης.

Πιο συγκεκριμένα. Οι δαπάνες του κράτους και των φορέων γενικής κυβέρνησης δεν θα πρέπει να αυξάνονται ταχύτερα από έναν συγκεκριμένο ρυθμό μεταβολής, όπως αυτός προσδιορίζεται στο τετραετές μεσοπρόθεσμο δημοσιονομικό διαρθρωτικό σχέδιο ανεξαρτήτως της πορείας των δημοσίων εσόδων που δεν συνδέονται με συγκεκριμένα ενεργητικά μέτρα πολιτικής. Επιπλέον, ισχύουν οι επιπρόσθετες προβλέψεις για το δημοσιονομικό έλλειμμα που πρέπει να παραμένει χαμηλότερο από την τιμή αναφοράς του 3% του ΑΕΠ και η δημοσιονομική θέση του πρωτογενούς ισοζυγίου της Γενικής Κυβέρνησης, που πρέπει να είναι πλεονασματική.

Με βάση το νέο ευρωπαϊκό πλαίσιο οικονομικής διακυβέρνησης εισάγονται περιπτώσεις επιτρεπτών αποκλίσεων από τον κανόνα των καθαρών δαπανών, γενική και εθνική ρήτρα διαφυγής. Επίσης, με βάση το νέο ευρωπαϊκό πλαίσιο οικονομικής διακυβέρνησης, αν μία χρονιά εισπραχθούν περισσότερα έσοδα, δεν αλλάζει το όριο δαπανών, παρά μόνο εάν τα επιπλέον έσοδα αφορούν ενεργητικά μέτρα πολιτικής αύξησης, όπως είναι για παράδειγμα η καταπολέμηση της φοροδιαφυγής. Αν πρόκειται για έσοδα που προέρχονται από μία καλή χρονιά στον τουρισμό ή από αύξηση της κατανάλωσης, ο στόχος των δαπανών δεν μπορεί να αλλάξει. Αντίστροφα, σε χρόνια που τα έσοδα είναι κατώτερα των προβλεπόμενων, οι δαπάνες παραμένουν σταθερές, σύμφωνα με το Μεσοπρόθεσμο Δημοσιονομικό Διαρθρωτικό Σχέδιο και δεν μειώνονται αντίστοιχα. Ενώ, αν μια χώρα υπερβεί το όριο δαπανών, χωρίς να υπάρχει κάποια κατάσταση έκτακτης ανάγκης, όπως πανδημία ή μεγάλης έκτασης φυσική καταστροφή, τότε κινείται διαδικασία υπερβολικού ελλείμματος, που συνοδεύεται από περιοριστικές πολιτικές.

Η αρχιτεκτονική της νέας δημοσιονομικής διαχείρισης βασίζεται σε ένα μεσοπρόθεσμο δημοσιονομικό διαρθρωτικό σχέδιο, το οποίο θα συντάσσεται κάθε τέσσερα έτη και εκεί θα αποτυπώνεται ο δεσμευτικός δημοσιονομικός στόχος των καθαρών πρωτογενών δαπανών της χώρας.

Την ίδια ώρα θεσπίζονται κανόνες για τη διασφάλιση της δημοσιονομικής σταθερότητας και διορθωτικός μηχανισμός για την περίπτωση παραβίασής του.

Οι στόχοι που τίθενται από το Μεσοπρόθεσμο Δημοσιονομικό Διαρθρωτικό Σχέδιο για τον ρυθμό αύξησης των καθαρών δαπανών, αφού γίνονται αποδεκτοί από το Συμβούλιο της Ευρωπαϊκής Ένωσης, είναι δεσμευτικοί τόσο για τον ετήσιο Προϋπολογισμό όσο και για τον πολυετή Δημοσιονομικό Προγραμματισμό.

Πλέον, πριν την κατάθεση του κρατικού Προϋπολογισμού θα συντάσσεται ετησίως ο πολυετής Δημοσιονομικός Προγραμματισμός, έτσι ώστε να υπάρχει η δημόσια πληροφόρηση για το Μεσοπρόθεσμο Προγραμματισμό και εισάγονται ρυθμίσεις για την επικαιροποίηση της διαδικασίας κατάρτισης και παρακολούθησης της εκτέλεσης του κρατικού Προϋπολογισμού και του Προϋπολογισμού των λοιπών φορέων της Γενικής Κυβέρνησης και πρόβλεψη τροποποιήσεων, προκειμένου να βελτιωθεί η αποτελεσματικότητα στην επιβολή κανόνων για τη δημοσιονομική διαχείριση.

Επιπλέον, στο νέο νομοσχέδιο περιλαμβάνονται και τα νέα δημοσιονομικά μέτρα ενίσχυσης των πολιτών, αλλά και των επενδύσεων που ανακοινώθηκαν τον Απρίλιο του 2025, για την αντιμετώπιση προβλημάτων καθημερινότητας των πολιτών στο πλαίσιο της στήριξής τους με μέτρα μόνιμου χαρακτήρα. Τέτοια είναι:

Η επιστροφή ενός ενοικίου ετησίως για την κύρια και φοιτητική κατοικία, με σκοπό να συμβάλει στην αντιμετώπιση της στεγαστικής κρίσης από την οποία πλήττονται περισσότερο όσοι διαβιούν σε μισθωμένα κατοικίες, καθώς και οικογένειες με παιδιά που έχουν μεσαία εισοδήματα.

Ετήσια οικονομική ενίσχυση ύψους 250 ευρώ για συνταξιούχους, ανασφάλιστους υπερήλικες και Άτομα με Αναπηρία, προκειμένου κι εδώ να αμβλυνθούν οι συνέπειες της αύξησης του κόστους ζωής.

Παράταση ισχύος της μείωσης του φόρου εισοδήματος για δαπάνες αναβάθμισης των κτιρίων για τα έτη 2025 και 2026.

Συμπληρωματικός Προϋπολογισμός, ενίσχυση του Εθνικού Προγράμματος Δημοσίων Επενδύσεων ύψους 500 εκατομμυρίων ευρώ.

Επιπρόσθετα, συστήνεται το Εθνικό Μητρώο Παροχών το οποίο θα συγκεντρώνει σε ένα ενιαίο και συνεκτικό Μητρώο τις παροχές σε χρήμα και σε είδος, που χορηγούνται από το Δημόσιο προς φυσικά πρόσωπα και την παραγωγική αξιοποίηση των δεδομένων του Δημοσίου. Μέχρι τώρα η εικόνα των ενισχύσεων ανά φυσικό πρόσωπο τηρείται στα οικεία πληροφοριακά συστήματα των φορέων χορήγησης, χωρίς να μπορεί να συλλεχθεί σε αθροιστικό επίπεδο η εικόνα των ενισχύσεων, η οποία και αποτελεί βασικό κριτήριο για την ανάπτυξη δημοσιονομικής πολιτικής.

Επεκτείνεται η διαγραφή οφειλών από δάνεια που έχει χορηγήσει το Ταμείο Παρακαταθηκών και Δανείων, σε σχέση με το δυστύχημα των Τεμπών. Οι κατηγορίες που εντάσσονται είναι θύματα του σιδηροδρομικού δυστυχήματος που υπέστησαν μόνιμη αναπηρία σε ποσοστό άνω του 50%, όσοι νοσηλεύτηκαν σε Μονάδα Εντατικής Θεραπείας, γονείς, σύζυγοι, συμβίοι, τέκνα και αδέλφια αυτών.

Επεκτείνεται η ετήσια αύξηση φαρμακευτικής δαπάνης που είχε προβλεφθεί στο πλαίσιο του Ταμείου Ανάκαμψης κατά 100 εκατομμύρια ευρώ ετησίως για τα έτη 2026 έως 2030, με σκοπό τη συγκράτηση των επιστροφών claw back. Η συγκράτηση της φαρμακευτικής δαπάνης και της δαπάνης υπηρεσιών υγείας παρίσταται διαχρονικά αναγκαία για τη διασφάλιση της δημοσιονομικής βιωσιμότητας.

Τροποποιείται η αρμοδιότητα για το Πρόγραμμα «Εθνικό Πρόγραμμα Απλούστευσης Διαδικασιών» και «Εθνικό Μητρώο Διοικητικών Διαδικασιών – Μίτος» για το οποίο πλέον θα έχουν συναρμοδιότητα τα Υπουργεία Εθνικής Οικονομίας και Οικονομικών και Υπουργείο Εσωτερικών.

Καλύπτεται το νομοθετικό κενό που αφορά στις μετακινήσεις των υπαλλήλων του Δημοσίου με αναπηρία που χρήζουν συνοδού ή σκύλου βοηθείας.

Επεκτείνεται το κίνητρο επίτευξης δημοσιονομικών στόχων και στο Ελληνικό Δημοσιονομικό Συμβούλιο και εισάγονται ρυθμίσεις για τις αποσπάσεις υπαλλήλων στη Διεύθυνση Ελέγχου Δράσεων του Μηχανισμού Ανάκαμψης και Ανθεκτικότητας και του Οργανισμού Διαχείρισης Δημοσίου Χρέους.

Επιπλέον, ενσωματώνονται εξαιρέσεις από τον ειδικό φόρο επί των ακινήτων, διατάξεις του Υπουργείου Προστασίας του Πολίτη και ρυθμίσεις για την Ανώνυμη Εταιρεία «Ελληνικά Αμυντικά Συστήματα».

Κυρίες και κύριοι συνάδελφοι, συμπερασματικά, η Οδηγία 2024/1265 περιλαμβάνει τροποποιήσεις που εστιάζουν στη διαφάνεια, στην ποιότητα παραγόμενων στατιστικών, στις μακροοικονομικές και δημοσιονομικές προγνώσεις, στον αποτελεσματικό δημοσιονομικό σχεδιασμό, στην εισαγωγή διακριτής παρακολούθησης των επιπτώσεων της κλιματικής αλλαγής και των κρίσεων που πιθανότατα αυτή να επιφέρει στην ενίσχυση του ρόλου των ανεξάρτητων φορέων.

Το παρόν σχέδιο νόμου ακολουθεί το Ευρωπαϊκό Θεσμικό Πλαίσιο και αναγνωρίζει ότι οι μεταρρυθμίσεις, οι επενδύσεις και η δημοσιονομική βιωσιμότητα αλληλοενισχύονται και, ως εκ τούτου, πρέπει να προωθούνται σε μία ολοκληρωμένη προσέγγιση.

Το σχέδιο νόμου στέλνει ένα μήνυμα συνέπειας και αξιοπιστίας προς τους ευρωπαϊκούς εταίρους, αλλά και στις αγορές, την ώρα που η Ελλάδα επανέρχεται σε πρωταγωνιστικό ρόλο στον οικονομικό χάρτη της Ευρώπης.

Θεσμοθετείται ένα σύγχρονο, αξιόπιστο και διαφανές πλαίσιο δημοσιονομικής διαχείρισης, απαραίτητο για τη συνέχιση της αναπτυξιακής πορείας και της θωράκισης του δημοσίου συμφέροντος.

Η Ελλάδα, αγαπητές και αγαπητοί συνάδελφοι, δεν είναι πλέον ένας παθητικός θεατής των εξελίξεων. Ούτε ένας αδύναμος κρίκος του παρελθόντος. Η οικονομία μας, παρά τις διεθνείς αντιξοότητες, αποδεικνύει καθημερινά την ανθεκτικότητά της. Οι μεταρρυθμίσεις αποδίδουν, η ανάπτυξη παραμένει δυναμική, τα πλεονάσματα μάς επιτρέπουν να διατηρούμε σταθερότητα στο σχεδιασμό μας και οι επενδύσεις ενισχύονται. Και το σημαντικότερο. Η χώρα διαθέτει πλέον την πολιτική και δημοσιονομική αυτοπεποίθηση να στέκεται δίπλα στον πολίτη, όταν και όπου χρειάζεται. Η Ελλάδα του 2025 είναι παρούσα, ισχυρή και υπολογίσιμη. Σε έναν κόσμο που μεταβάλλεται ταχύτατα, η δική μας πυξίδα είναι αμετακίνητη. Ασφάλεια, συνοχή, προοπτική για όλους.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κύριο Κωτσό.

Τον λόγο τώρα έχει ο Εισηγητής της Μειοψηφίας, ο κύριος Πάρις Κουκουλόπουλος, για δέκα λεπτά.

**ΠΑΡΑΣΚΕΥΑΣ ΚΟΥΚΟΥΛΟΠΟΥΛΟΣ (Εισηγητής Μειοψηφίας):** Ευχαριστώ κύριε Πρόεδρε.

Θα ξεκινήσω, γιατί σχετίζεται άμεσα με το νομοσχέδιο, με ένα σχόλιο στο δημόσιο διάλογο που ξεκίνησε με αφορμή το αίτημα που διατυπώθηκε από τον κύριο Τσίπρα για δημοσιοποίηση των πρακτικών του Συμβουλίου Αρχηγών υπό τον Πρόεδρο της Δημοκρατίας, κύριο Παυλόπουλο. Για να πω πολύ απλά ότι ο καθένας δικαιούται να κάνει, και επιβάλλεται να κάνει μια αποτίμηση της κρίσης, ωστόσο βέβαια οι προκλήσεις που αντιμετωπίζει η χώρα είναι ολοένα και μεγαλύτερες και αλλάζει σταδιακά ο χαρακτήρας τους. Προστίθενται νέα προβλήματα και σε αυτά πρέπει να απαντήσουμε. Αλλά τη μεγάλη κρίση που περάσαμε, δεν πρέπει να ξεχάσουμε.

Και έχει μεγάλη σημασία να συμφωνήσουμε σε δύο τρία πράγματα. Το ένα είναι ότι η έλλειψη συνεννόησης είναι που κόστισε στη χώρα. Μας οδήγησε σε τρία μνημόνια, σε ένα βάθος κρίσης που δεν γνώρισε καμία χώρα από αυτές που αντιμετώπισαν αντίστοιχη περιπέτεια. Και το δεύτερο ζήτημα βέβαια, που έχει να κάνει και με τα αίτια της κρίσης αλλά και με το σήμερα, είναι ότι το δίλημμα μεταξύ ανθρώπων και αριθμών, ουσιαστικά είναι ένα δίλημμα που δεν έχει νόημα. Πρέπει να υπάρχει μια απόλυτη ισορροπία. Έχω μιλήσει πολλές φορές για την ανάγκη της δημοσιονομικής σταθερότητας, “ισορροπίας” όπως λέει σήμερα ο τίτλος του νομοσχεδίου, αλλά πρέπει να πω, κυρίες και κύριοι συνάδελφοι, κύριε Υπουργέ, ότι αυτή η ισορροπία αν δεν συνοδεύεται την ίδια ώρα από κοινωνική συνοχή, καταντάει γράμμα κενό. Δεν θα μιλήσω για την ίδια την ισορροπία για την οποία μίλησα στην πρώτη συνεδρίαση, η οποία για εμάς τελεί εν αμφιβόλω τόσο γιατί δεν είναι βιώσιμο και ισχυρό το μοντέλο που έχει σχέση με τους ρυθμούς ανάπτυξης, η οποία τελικά είναι αυτή που εγγυάται και για την ισορροπία και για τη συνοχή. Αλλά, για την ανάγκη ισορροπίας μεταξύ αριθμών και ανθρώπων, μιλώντας για διατάξεις του νομοσχεδίου και όχι μόνο.

Λοιπόν, θέλω να επαναλάβω εμφατικά ότι θα πρέπει να υπάρξουν βελτιώσεις στην κατεύθυνση των προτάσεων της ΕΣΑμεΑ. Όπως έχουμε ήδη πει, έκανε μια αναφορά κι ο Υπουργός, κάποιες από αυτές θα γίνουν αποδεκτές, περιμένουμε να δούμε τις βελτιώσεις. Εγώ επαναλαμβάνω από την πλευρά μας ότι, ο πυρήνας των προτάσεων της ΕΣΑμεΑ μας βρίσκει σύμφωνους. Το είχα πει αμέσως μετά την ακρόαση των φορέων.

Το δεύτερο είναι ένα ζήτημα που προέκυψε με κάποια χθεσινά δημοσιεύματα που έφεραν στο φως. Αναφέρομαι συγκεκριμένα σε δημοσίευμα της «Εφημερίδας των Συντακτών», στο πρωτοσέλιδό της κιόλας, που έφερε στην επιφάνεια δύο επιστολές. Η μία είναι της Πανελλήνιας Ομοσπονδίας Φοροτεχνικών Ελευθέρων Επαγγελματιών, της ΠΟΦΕΕ. Και η άλλη επιστολή είναι του αντίστοιχου φορέα φοροτεχνικών της Αττικής. Ήρθε στην επιφάνεια χθες, με το δημοσίευμα. Το παράδοξο μάλιστα, κυρίες και κύριοι συνάδελφοι, είναι ότι αυτές οι επιστολές υπάρχουν από τις 4 Ιουνίου. Περισσότερο από ένα μήνα. Είχαν δηλαδή σταλεί στην πολιτική ηγεσία, στο Υπουργείο Οικονομικών, κατά τη διάρκεια της διαβούλευσης. Δεν ξέρω για ποιο λόγο δεν κοινοποιήθηκαν στις Κοινοβουλευτικές Ομάδες. Κακώς, εγώ θα πω. Σε όλους μας, δηλαδή. Πλειοψηφία και αντιπολίτευση. Δεν υπάρχει καμία διαφορά σε αυτό.

Όπου επισημαίνουν ένα τεράστιο ζήτημα, το οποίο υπονομεύει ουσιαστικά την επιδότηση του ενός ενοικίου, την επιστροφή του ενός ενοικίου στο άρθρο που εμπεριέχει το άρθρο 70, μέσω μιας πρόβλεψης που έχει για ένα παραστατικό που ζητά από τον μισθωτή πληροφοριακά στοιχεία στη δήλωση φορολογίας με τον κωδικό 081, όπου ο αριθμός μισθωτηρίου συμβολαίου δεν είναι υποχρεωτικός προς συμπλήρωση, κατά την υποβολή των φορολογικών δηλώσεων. Ζητάει ένα επιπλέον στοιχείο, δηλαδή, το οποίο δεν είναι υποχρεωτικό στις φορολογικές δηλώσεις και όταν τέθηκε το ζήτημα 4,5 εκατομμύρια φορολογικές δηλώσεις είχαν, ήδη, υποβληθεί.

Και τι θα γίνει; Θα κάνουμε τροποποιητικές δηλώσεις; Υπόψιν ότι βάζει προθεσμία μέχρι τις 15 Ιουλίου και τώρα πήγε Σεπτέμβρη. Πραγματικά, ειλικρινά, εκπλήσσεται κανείς, για ποιο λόγο το ζητάνε αυτό το επιπλέον στοιχείο και μάλιστα εκ των υστέρων. Τι λόγος υπάρχει; Υπάρχει κάποιος λόγος; Νομίζω ότι τα στοιχεία που καταθέτουμε όλοι μας σε σχέση με τα ενοικιαστήρια συμβόλαια είναι επαρκέστατα και μπορεί να κάνει οποτεδήποτε θέλει έλεγχο η ΑΑΔΕ. Ειλικρινά είναι ακατανόητο αυτό που συμβαίνει και μια μεγάλη ταλαιπωρία αυτό και τους φοροτεχνικούς και για τους φορολογούμενους.

Το δεύτερο, κύριε Υπουργέ, που πρέπει να προσέξετε και να συμπεριλάβετε με προσθήκη, με νομοτεχνική βελτίωση έστω τελευταία στιγμή -δεν ξέρω αν προτίθεστε ήδη- αφορά κυρίως φοιτητές. Πολλοί από αυτούς νοικιάζουν σε μικρά ξενοδοχεία, μικρές μονάδες, ουσιαστικά νοικιάζουν στούντιο. Μια τέτοια διαδικασία. Δεν έχουν συμβόλαιο οι ίδιοι. Υπάρχει η δήλωση του ιδιοκτήτη για την διαδικασία της μίσθωσης. Υπάρχει δήλωση κανονικά στην εφορία, αλλά δεν έχει συμβόλαιο ο φοιτητής, το κλασικό συμβόλαιο που έχει κάποιος όταν νοικιάζει. Αν αφήσουμε απέξω φοιτητές, όπως καταλαβαίνετε, ουσιαστικά αποστερούμε από μια πολύ βασική ομάδα του πληθυσμού αυτή την επιστροφή, έστω του ενός ενοικίου, πέρα από άλλες αδυναμίες που τέθηκαν εδώ και από ιδιοκτήτες και από ενοικιαστές. Και εκείνες οι προτάσεις, φυσικά, πρέπει να γίνουν δεκτές για να έχουμε μια απλούστευση της διαδικασίας.

Η ΑΑΔΕ, νομίζω, έχει όλα τα στοιχεία και δεν πρέπει να είναι τόσο εμμονική στην απαίτησή της, όπως προκύπτει με τα παραστατικά αυτά και με τη συμπλήρωση του κωδικού 081, γιατί δεν τα κάνει και όλα, δεν έχει το αλάθητο του Πάπα. Στο ψηφιακό πελατολόγιο, το οποίο εμείς το έχουμε ψηφίσει για να εξηγούμαστε και θέλουμε να εφαρμοστεί, δεν είναι όλες οι περιπτώσεις ίδιες. Δηλαδή, η περίπτωση συνεργείων αυτοκινήτων, είναι μια κλασική περίπτωση, στην οποία μια απλή εφαρμογή στο κινητό, μπορεί να απλουστεύσει τη διαδικασία και να αποφύγουμε όλα αυτά. Θα πρέπει να υπάρξει μια μικρή αναστολή. Δεν μπορεί να συμπεριφέρεται ως ο κατέχων τα λάθη του Πάπα, η ΑΑΔΕ όπως είπαμε. Αυτό που λέω το έχει περιγράψει με σαφήνεια η ΓΣΕΒΕΕ, σε μία αναλυτική της πρόταση που έκανε σε συνεργασία με τους επαγγελματίες, ζητώντας μια μικρή αναστολή του μέτρου και μία εφαρμογή στο κινητό τηλέφωνο.

Ξέρουμε όλοι, κύριε Υπουργέ, ότι είναι μια διαρκώς συρρικνούμενη δραστηριότητα. Ολοένα και περισσότερο αυτή η δραστηριότητα αντικαθίσταται, υποκαθίσταται από τις πιστοποιημένες από τις ίδιες εταιρείες αυτοκινήτων αντιπροσωπείες και συνεργεία αυτοκινήτων. Οι κλασικοί μηχανοτεχνίτες ολοένα και σε περισσότερα αυτοκίνητα δεν μπορούν να παρέμβουν, εκτός και αν έχουν πληρώσει για να έχουν το know how από εταιρίες που παράγουν τα καινούργια αυτοκίνητα.

Κατά συνέπεια στερούνται προσωπικού και τους βάζουμε σε μια διαδικασία τώρα να συμπληρώνουν 8 και 10 λεπτά, μια διαδικασία με το ψηφιακό πελατολόγιο, υπάρχει απλός τρόπος, τον έχει προτείνει ΓΣΕΒΕΕ, εμείς τασσόμαστε υπέρ της πρότασης και σχετίζεται άμεσα και με το νομοσχέδιο μας, να εισαχθεί το ψηφιακό πελατολόγιο παντού και σε κάποιες περιπτώσεις που μπορούμε να είμαστε πιο ευέλικτοι χωρίς να διακυβεύεται ο πυρήνας της μεταρρύθμισης αυτής, να προχωρήσουμε σε τέτοια βήματα.

Τέλος, η κοινωνική συνοχή κύριε Υπουργέ, πρέπει να επιδιώκεται από όλους μας και επανέρχομαι στο θέμα της συνεννόησης που είπα, δεν είναι αντικείμενο προφανώς του σημερινού νομοσχεδίου, αλλά ένα σημερινό δημοσίευμα όμως για τις οφειλές που έχουν χαθεί στον ΕΦΚΑ και ανέρχονται σε 20 δισεκατομμύρια ευρώ, ρυθμίσεις δηλαδή που έχουν χαθεί στον ΕΦΚΑ, ύψους 20 δισεκατομμύρια ευρώ, αναφέρει σημερινό δημοσίευμα, με σοκαριστικά στοιχεία, καθιστά ξανά επίκαιρη την πρόταση που επανειλημμένα έχουμε υποβάλει στην παρούσα κοινοβουλευτική περίοδο που ξεκίνησε το καλοκαίρι, πριν δύο χρόνια ακριβώς, έχουμε επαναφέρει όπως και στην προηγούμενη, από την πλευρά της κοινοβουλευτικής ομάδας του ΠΑΣΟΚ, την πρότασή μας για το ιδιωτικό χρέος με αναπόσπαστο στοιχείο αυτής την ρύθμιση των 120 δόσεων, σε όλες τις οφειλές σε δημόσιο και ΕΦΚΑ και κίνητρα για τους συνεπείς και πρέπει η Κυβέρνηση να προχωρήσει με γενναιότητα, θα πρέπει να μας ακούσει επιτέλους, όπως και στον προηγούμενο Πρέπει να ακούσει την ΓΣΕΒΕΕ, λοιπόν αν θέλουμε να βελτιώσουμε τα πράγματα, πρέπει να βελτιώσουμε και το κλίμα συνεννόησης μεταξύ μας, διότι πολλές φορές, η Κυβέρνηση διεκδικώντας όπως προ είπα νωρίτερα το αλάθητο, έχει και έχει φτάσει στο εξής παράδοξο, όσο πληθαίνουν οι θετικές αξιολογήσεις, οι θετικές εκθέσεις μάλλον, συγγνώμη, των οίκων αξιολόγησης, τόσο μεγαλώνει και η κοινωνική δυσαρέσκεια που ολοένα και μεγαλύτερες ομάδες του πληθυσμού που νιώθουν απέξω από αυτό.

Αυτή την αντίθεση και την αντινομία, μία συντεταγμένη ευνομούμενη δημοκρατική πολιτεία, οφείλει να την αντιμετωπίσει από τη ρίζα της, ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ο κύριος Βασίλειος Κόκκαλης, ο ειδικός αγορητής της Κοινοβουλευτικής Ομάδας, Συνασπισμός Ριζοσπαστικής Αριστεράς - Προοδευτική Συμμαχία, έχει τον λόγο.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ - ΠΡΟΟΔΕΥΤΙΚΗ ΣΥΜΜΑΧΙΑ»):** Κύριε Πρόεδρε, να ξεκινήσω λίγο απ’ την αδικία αυτή στο άρθρο 70.

Κύριε Υπουργέ, ήταν ένας από τους βασικούς λόγους για τους οποίους καλέσαμε, εάν θυμάστε, ήταν στην πρόταση του ΣΥΡΙΖΑ - Προοδευτική Συμμαχία, την ομοσπονδία φοροτεχνικών, για να εξηγήσουν οι άνθρωποι την αδικία την οποία υφίσταται και θα υποστούν, οι χιλιάδες των πολιτών και των πιθανότατο έως σίγουρο αποκλεισμό από το επίδομα ενοικίου.

Συγκεκριμένα, αιφνιδιάζετε πολίτες και επαγγελματίες, μετατρέπονται στη νομοθετική διαδικασία σε εργαλείο ταλαιπωρίας.

Πώς είναι δυνατόν να απαιτείται εκ των υστέρων η συμπλήρωση δύο μη υποχρεωτικών κωδικών που αφορούν τον αριθμό του μισθωτηρίου, ο 081 και ο 083, για εκατομμύρια υποβληθείσες δηλώσεις, όταν οι ίδιοι οι φορολογούμενοι δεν είχαν καμία σχετική υποχρέωση κατά την υποβολή τους, καμία.

Ενδεικτικό είναι, ότι ούτε η ίδια η ΑΑΔΕ δεν συμπλήρωσε το συγκεκριμένο κωδικό στις προ συμπληρωμένες φορολογικές δηλώσεις που υποβλήθηκαν με αυτόματο τρόπο.

Ποιος θα αναλάβει την ευθύνη αυτή όταν θα χάσουν άδικα χιλιάδες πολίτες το επίδομα, αυτό δεν λέγεται αιφνιδιασμός;

Νομίζουμε ότι και θεωρούμε σίγουρο ότι αύριο θα έχει τακτοποιηθεί το θέμα και καλό είναι όταν καλούμε φορείς, το ζήτησαν κι άλλα Κόμματα βέβαια, όταν καλούμε φορείς να μην αποκλείονται χωρίς λόγο, εδώ κακώς αποκλείστηκαν οι φοροτεχνικοί, από τις συνεδρίες των φορέων.

Έρχομαι λίγο σε κάποιες συγκεκριμένες διατάξεις στο νομοσχέδιο, κάνει λόγο για δημοσιονομική ισορροπία, θα τα πούμε αύριο και στην Ολομέλεια, καλό βέβαια θα ήταν να υπάρχει και κοινωνική ισορροπία κύριε Υπουργέ.

Έρχομαι στη διάταξη για τον ρόλο του Δημοσιονομικού Συμβουλίου. Αναθέτει ένα κομβικό ρόλο. Ποιον; «Να αξιολογεί και να ποσοτικοποιεί το δημοσιονομικό αντίκτυπο που αναμένεται να έχουν οι προτάσεις που περιλαμβάνονται στα προγράμματα των πολιτικών κομμάτων και των συνασπισμών κομμάτων κατόπιν αιτήματός τους. Οι αξιολογήσεις θα εξετάζονται σύμφωνα με το υπόδειγμα». Η παραπάνω διάταξη πράγματι θα μπορούσε να αποτελέσει το πρώτο ουσιαστικό βήμα περιορισμού της άκρατης και άκριτης παροχολογίας των κομμάτων που επηρεάζει τις προσδοκίες και το μέλλον όλων των πολιτών, ασχέτως αν εφαρμοστούν όχι και ασχέτως αν εκλεγούν. Όμως, σύμφωνα με τις διατάξεις που αναφέρονται στο Δημοσιονομικό Συμβούλιο δεν φαίνεται να πληρούται ο ρυθμιστικός ρόλος του Συμβουλίου. Ο ρόλος του Συμβουλίου στην κοστολόγηση των προεκλογικών προγραμμάτων αποτελεί θεωρητικά μια διαδικασία που εξασφαλίζει τη διαφάνεια και την υπεύθυνη δημοσιονομική στάθμιση. Ναι θεωρητικά!

Στην πράξη όμως, κύριε Υπουργέ, κυρίες και κύριοι συνάδελφοι, αυτό μπορεί να λειτουργήσει μόνο μέσω της διασφάλισης της ανεξαρτησίας του Συμβουλίου. Διαφορετικά αυτό το κύρος της διαδικασίας δεν υφίσταται. Πώς είναι δυνατόν να αξιολογεί αντικειμενικά τις θέσεις των κομμάτων ένας φορέας που εξαρτάται θεσμικά και διοικητικά από το κόμμα το οποίο κυβερνά. Αυτή είναι η ερώτηση την επαναλαμβάνω σε κάθε συνεδρίαση. Η δήθεν ουδέτερη κρίση μετατρέπεται σε θεσμικό άλλοθι κομματικής κυριαρχίας και εύλογα, πολύ εύλογα, θα αμφισβητείται η εγκυρότητα κάθε αξιολόγησης.

Επίσης, για το ίδιο το Διοικητικό Συμβούλιο, τον ορισμό μελών, το άρθρο 6, δίνει τη δυνατότητα ανανέωσης πενταετούς θητείας του Προέδρου και των μελών του Διοικητικού Συμβουλίου για ακόμη μια φορά. Ωστόσο όμως αυτό έρχεται σε αντίθεση με το πνεύμα του ν. 4755/2022, ο οποίος ορίζει τη θητεία των μελών των συνταγματικά κατοχυρωμένων ανεξάρτητων αρχών χωρίς δυνατότητα ανανέωσης. Η διάταξη είναι προβληματική καθώς εξ ορισμού οι ανεξάρτητες αρχές λειτουργούν θεσμικά και δεν αποτελούν θέμα προσώπων ούτε πρέπει να κινδυνεύουν να χαρακτηριστούν προσωποπαγείς ή προσωποκεντρική, καθώς τα πρόσωπα έρχονται και παρέρχονται.

Ο περιορισμός της μίας θητείας για τα μέλη του Διοικητικού Συμβουλίου είχε εξάλλου νομοθετηθεί ως δικλείδα ασφαλείας για την ανεξαρτησία του Δημοσιονομικού Συμβουλίου. Τυχόν διαφοροποίηση, όπως εν προκειμένω, θα μπορούσε να τροφοδοτήσει ευλόγως σενάρια συναλλαγής μεταξύ κυβέρνησης και ηγεσίας της Αρχής με στόχο την ανανέωση της θητείας σαν πιθανό- σαν πιθανό επαναλαμβάνω- αντάλλαγμα για μια κατά παραγγελία αξιολόγηση ιδίως στο ευαίσθητο πεδίο της κοστολόγησης των κομματικών παραγράφων του άρθρου 4.

Συνεπώς, είναι αμφίβολο αν η παράταση της θητείας των μελών του Διοικητικού Συμβουλίου ερίζετε στη διασφάλιση της θεσμικής και επιχειρησιακής συνέχειας κατά την Αιτιολογική Έκθεση, καθώς, και τη θεσμική συνέχεια διασφαλίζουν μόνο οι μόνιμοι υπηρεσιακοί παράγοντες ενώ οι διοικήσεις των ανεξάρτητων αρχών πρέπει να εναλλάσσονται εκ του συντάγματος- άρθρο 10 είναι ορισμένης θητείας όπως προβλέπεται- και μπορεί να παρατείνεται μέχρι να διοριστούν τα επόμενα μέλη της διοικήσεως.

Επιπλέον, πρέπει να σημειωθεί το γεγονός, ότι η διαδικασία επιλογής του Διοικητικού Συμβουλίου βασίζεται σε ανοικτό διαγωνισμό Πρόεδρος και μέλη διορίζονται από τον Υπουργό Εθνικής Οικονομίας και Οικονομικών κατόπιν επιλογής του Υπουργικού Συμβουλίου. Δημιουργείται επομένως το εξής παράδοξο: το Διοικητικό Συμβούλιο του Δημοσιονομικού Συμβουλίου θα καλείται να ελέγχει τον Υπουργό Εθνικής Οικονομίας και Οικονομικών ο οποίος θα έχει ανανεώσει τη θητεία τους μέσω νομοθετικής ρύθμισης. Είναι προφανές ότι η Kυβέρνηση αίρει μια θεσμική εγγύηση που η ίδια είχε θεσπίσει το 2014 υπονομεύοντας με αυτό τον τρόπο το χαρακτήρα ανεξαρτησίας του Δημοσιονομικού Συμβουλίου. Ευελπιστούμε ότι μέχρι και αύριο θα υπάρξουν οι απαραίτητες βελτιώσεις- τροποποιήσεις.

Η σύσταση και στελέχωση του Γραφείου του Προέδρου. Το νομοσχέδιο προβλέπει τη σύσταση Γραφείου Προέδρου με έξι υπαλλήλους οι μισοί εκ των οποίων θα αποτελούν ως μετακλητοί προσωπική επιλογή του Προέδρου και όχι της Αρχής. Ειδικότερα επί λέξει αναφέρεται «για τη στελέχωση του Γραφείου Προέδρου εφαρμόζονται αναλογικά οι διατάξεις για τα Πολιτικά Γραφεία των μελών της Κυβέρνησης».

Ακόμη και η υπαγωγή, έστω και φραστικά, του γραφείου του Προέδρου μιας Ανεξάρτητης Διοικητικής Αρχής στο καθεστώς των πολιτικών γραφείων έρχεται σε προφανή αντίθεση με τον ρόλο και το κύρος του συμβουλίου. Εμμέσως, η ρύθμιση αυτή, κύριε Υπουργέ, κινδυνεύει να πολιτικοποιήσει το θεσμό υπονομεύοντας τον ανεξάρτητο και τεχνοκρατικό του χαρακτήρα που έχει ο Πρόεδρος του Δημοσιονομικού Συμβουλίου και ο οποίος αποτελεί προϋπόθεση για την καθολική αποδοχή από όλη την κοινωνία συνεπώς και από όλα τα κόμματα και αξιόπιστη άσκηση των καθηκόντων του.

Επίσης, εισάγεται για πρώτη φορά πρόβλεψη για κάλυψη του 1/3 των επιστημονικών θέσεων με συμβάσεις ορισμένου χρόνου, ΙΔΟΧ, γεγονός που συνεπάγεται επισφάλεια, εξάρτηση και ανακύκλωση προσωπικού. Η αιτιολόγηση ότι δήθεν θα προσελκυσθούν υψηλής εξειδίκευσης επιστήμονες νομίζω ότι δεν ευσταθεί. Κανένας επιστήμονας κύρους δεν προτιμά καθεστώς εργασιακής επισφάλειας.

Ο κανόνας των καθαρών δαπανών ανάγεται ως βασικός δείκτης δημοσιονομικής πειθαρχίας. Πρακτικά αυτό σημαίνει ότι το κέντρο βάρους στη δημοσιονομική πολιτική μετατοπίζεται από την έμφαση στο πρωτογενές πλεόνασμα στη συγκράτηση του ρυθμού αύξησης των καθαρών δαπανών. Μόνο εφόσον αυτός είναι χαμηλότερος από το όριο και ο Προϋπολογισμός εκτελείται καλύτερα από τις προβλέψεις όπως συνέβη το 2024 θα δημιουργείται δημοσιονομικός χώρος για χορήγηση πρόσθετων ενισχύσεων στους πολίτες.

Όσον αφορά τις διατάξεις για την καταβολή ενοικίου έχει σίγουρα θετικό πρόσημο και είναι επίσης ξεκάθαρα μια σπασμωδική κίνηση διαχείρισης της κοινωνικής δυσαρέσκειας από την οξυμένη στεγαστική κρίση. Το 2024, κυρίες και κύριοι συνάδελφοι, η Ελλάδα αναδείχτηκε πρώτη στην Ευρωπαϊκή Ένωση σε ποσοστό διαθέσιμου εισοδήματος των πολιτών για τα έξοδα στέγασης. Οι Έλληνες ξοδεύουν το 35,5% του διαθέσιμου εισοδήματος τους για στέγαση όταν ο αντίστοιχος μέσος όρος της Ευρωπαϊκής Ένωσης είναι 19,2%. Απουσιάζει ένα ολοκληρωμένο σχέδιο για τη στέγαση, δεν λύνεται το πρόβλημα με αυτό τον τρόπο. Σας το είπαν και οι εμπλεκόμενοι φορείς περισσότερα, όμως, αύριο στην Ολομέλεια.

Επίσης, έχει θετικό πρόσημο το χαρτζιλίκι γιατί για χαρτζιλίκι πρόκειται των 250 ευρώ για ετήσια οικονομική ενίσχυση στους συνταξιούχους, οι οποίοι πριν το Πάσχα ζήτησαν μια επιταγή 500 ευρώ, επαναφορά ακέραιης της 13ης και 14ης σύνταξης, αυξήσεις στις συντάξεις πάνω από τον πληθωρισμό και κατάργηση της προσωπικής διαφοράς. Αντ’ αυτού αύριο φέρνετε ένα νομοσχέδιο και τους δίνετε 250 ευρώ ετησίως.

Επίσης είναι θετικές οι διατάξεις που αφορούν τη μετακίνηση υπαλλήλων στην Κύπρο και οι διατάξεις που αφορούν τον τομέα Εθνικής Άμυνας.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε κ. Κόκκαλη.

Επειδή αναφερθήκατε στους φορείς θέλω να υπενθυμίσω ότι καλέσαμε 17 φορείς και ανταποκρίθηκαν μόνο οι 12. Ο Κανονισμός της Βουλής αναφέρει ότι μπορούμε να καλέσουμε 10 φορείς.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΡΙΖΑ – ΠΡΟΟΔΕΥΤΙΚΗ ΣΥΜΜΑΧΙΑ»):** Καλέσατε φοροτεχνικούς και δεν ανταποκρίθηκαν.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Όχι καλέσαμε 17 φορείς κατόπιν διαβούλευσης.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΡΙΖΑ – ΠΡΟΟΔΕΥΤΙΚΗ ΣΥΜΜΑΧΙΑ»):** Είναι άνευ αντικειμένου. Εν προκειμένω ουδόλως απασχολεί αν κάποιοι δεν ανταποκρίθηκαν αφής στιγμής οι φοροτεχνικοί δεν κλήθηκαν. Είναι απλό.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κύριε Κόκκαλη ζητήσατε, εσείς, 35 φορείς. Εμείς σύμφωνα με τον Κανονισμό της Βουλής πρέπει να καλέσουμε έως 10. Καλέσαμε λοιπόν σχεδόν διπλάσιους. Δεν μπορούμε να τους προσκαλέσουμε όλους. Όλοι είναι χρήσιμοι στη συζήτηση, δεν το συζητάμε.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΡΙΖΑ – ΠΡΟΟΔΕΥΤΙΚΗ ΣΥΜΜΑΧΙΑ»):** Αυτό σημαίνει ότι από τη στιγμή που κάποιοι δεν ανταποκρίθηκαν τουλάχιστον σημαίνει λάθος επιλογή να μην καλέσετε τους φοροτεχνικούς. Σας το είπαν τόσα κόμματα.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Πως δεν το είπατε τότε;

Το είπατε;

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΡΙΖΑ – ΠΡΟΟΔΕΥΤΙΚΗ ΣΥΜΜΑΧΙΑ»):** Για τους φοροτεχνικούς βέβαια.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Εισήγηση κάνατε, δεν πήρατε τοn λόγο για να το πείτε.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΡΙΖΑ – ΠΡΟΟΔΕΥΤΙΚΗ ΣΥΜΜΑΧΙΑ»):** Τινα κάνουμε;

Να μαλώσουμε κύριε Πρόεδρε;

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Όχι να μην μαλώσουμε.

Προχωράμε τη διαδικασία προς ενημέρωση το λέω αυτό προς το σώμα.

Τον λόγο τώρα ο κ. Χρήστος Τσοκάνης, Ειδικός Αγορητής της Κ.Ο. Κομμουνιστικό Κόμμα Ελλάδος.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. του Κ.Κ.Ε.):** Ευχαριστώ, κύριε Πρόεδρε. Τώρα συζητάμε στο τελείωμα των Επιτροπών Οδηγίες που κατά καιρούς έρχονται στην Ελληνική Βουλή και που τα περισσότερα κόμματα έχουν ήδη ψηφίσει στο Ευρωκοινοβούλιο, γιατί δεν θέλουν να χαλάσουν και τη σούπα της καπιταλιστικής ανάπτυξης στην Ε.Ε., αλλά και στην πατρίδα μας. Για να δούμε τώρα σε τι περιβάλλον όμως και να δείτε πως το ένα δένει με το άλλο.

Η χώρα μας βρίσκεται μέχρι τα μπούνια μέσα σε δύο ιμπεριαλιστικούς πολέμους, έχουμε δώσει γη και ύδωρ, αεροδρόμια, λιμάνια, υποδομές, φιλοξενούμε, εκπαιδεύουμε, στέλνουμε, βέβαια, αυτή είναι η μία όψη του νομίσματος, υπάρχει και η άλλη όψη του νομίσματος, ο λαός είναι στους δρόμους, αγωνίζεται να κλείσουν οι βάσεις του ΝΑΤΟ εδώ και τώρα, να αποσυρθούν όλα τα στρατεύματα και να επιστρέψουν στην πατρίδα και να ανοίξουν δρόμοι και δίοδοι για τον Παλαιστινιακό Λαό, ο οποίος αυτή τη στιγμή γνωρίζει γενοκτονία, δολοφονία, από το κράτος ιμπεριαλιστή δολοφόνο του Ισραήλ. Αυτή είναι μια όψη του νομίσματος.

Σε επίπεδο Ε.Ε., λοιπόν, στο πλαίσιο του μοιράσματος των σφαιρών επιρροής, των υποδομών, των δρόμων μεταφορών, πέφτει το βάρος από τα μονοπώλια και τις πολυεθνικές στην πολεμική οικονομία και βιομηχανία. Αφού, λοιπόν, πέφτει εκεί το βάρος, για να οικοδομήσουν οι πολεμοβιομήχανοι και οι επενδυτές εκεί, για να μπορεί από θέση ισχύος ο ιμπεριαλιστικούς οργανισμός της Ε.Ε. και τα κράτη-μέλη να διαπραγματευτούν, να διεκδικήσουν, σε αντιπαράθεση με το άλλο στρατόπεδο του υπό διαμόρφωση το ευρασιατικό, τι κάνουμε; Διερχόμαστε μέσα και στο Ελληνικό Κοινοβούλιο και μάλιστα χτες δόθηκε και το πράσινο φως, νομίζω, από το Eurogroup, της αποδέσμευσης των στρατιωτικών δαπανών, έτσι δεν είναι, από το έλλειμμα.

Άρα, η κατεύθυνση για την αύξηση των πολεμικών δαπανών, που ήδη είναι αρκετά ψηλά στην πατρίδα μας, θα πάρει ακόμα πιο μεγάλη διάσταση, πλησιάζοντας το 5%, σε βάρος βέβαια των λαϊκών αναγκών, για τις ανάγκες και την ικανοποίηση του κεφαλαίου. Και όλα αυτά τα παρουσιάζουμε σε ένα πλαίσιο όπου δεν κάνει λόγο για φοροαπαλλαγές στους μισθωτούς, στους συνταξιούχους, στους ελεύθερους επαγγελματίες, αλλά αντίθετα, στρώνουν το χαλί στους μεγάλους επενδυτές, τους βιομήχανους, τους τραπεζίτες, τους εφοπλιστές. Και όσο ωραία και αν δίνετε όλοι σας για τη νέα ευρωπαϊκή πραγματικότητα, ποια είναι η νέα ευρωπαϊκή πραγματικότητα;

Θα σας πω εγώ ποια είναι η νέα Ευρωπαϊκή πραγματικότητα, θα σας πει το Κ.Κ.Ε., τα 13ωρα και τα 16ωρα που γεννούν Τέμπη καθημερινά στη ζωή μας, είτε στις γραμμές των τρένων, είτε στις γραμμές των δρόμων, είτε στους χώρους παραγωγής και δουλειάς των εργαζομένων, είτε από και προς τη μετακίνηση. Η νέα ευρωπαϊκή πραγματικότητα φωτιές που δεν σβήνουν και δεν υπάρχουν υποδομές, πλημμύρες που καταστρέφουν λαϊκές περιουσίες γιατί δεν παίρνουμε κανένα μέτρο, σχολεία σε όλη την Ευρώπη που είναι σύμφωνα με τα πρότυπα περασμένων δεκαετιών και ο λαός να στενάζει καθημερινά. Μάλιστα η Ε.Ε. και η ευρωπαϊκή πραγματικότητα ποια είναι; Είναι αυτή που σήμερα στην Ιταλία δίνει μπόνους σε ντελιβεράδες για να διανέμουν ανάλογα με τη θερμοκρασία του περιβάλλοντος, όταν η θερμοκρασία ανεβαίνει, τα πακέτα στους πελάτες, χωρίς να υπολογίζουν την ανθρώπινη ζωή και την ανθρώπινη ασφάλεια.

Ποια είναι η ευρωπαϊκή πραγματικότητα και ποιες είναι και οι επιλογές της ελληνικής Κυβέρνησης που έρχεται το επόμενο διάστημα; Θα δώσετε ή δεν θα δώσετε πριμ μπόνους επιχορήγηση στις ενεργοβόρες βιομηχανίες; Διαψεύστε το. Θα δώσετε ή δεν θα δώσετε πριμ και μπόνους έτσι ώστε να προχωρήσουν οι εφοπλιστές στην ηλεκτροκίνηση των πλοίων τους; Διαψεύστε το. Θα δώσετε ή δεν θα δώσετε πριμ μπόνους και τη δυνατότητα μεγάλοι κατασκευαστικοί όμιλοι να κατασκευάζουν σε δημόσιες εκτάσεις, δίνοντας μόλις το 1/3 πίσω στο κράτος κτισμάτων, για να ασκεί τάχα μου και δήθεν κοινωνική πολιτική;

Σε αυτά τα πλαίσια, λοιπόν, δεκαετίες τώρα, όλες οι Οδηγίες που έρχονται από την Ε.Ε., είτε μέσα από μνημόνια, είτε μέσα από εφαρμοστικούς νόμους, είτε μέσα από μακροπρόθεσμα, πάντα, όμως, σύμφωνα με τις απαιτήσεις και τα δημοσιονομικά πλαίσια των κρατών-μελών, σε ένα περιβάλλον ενίσχυσης της εποπτείας και του ελέγχου των οικονομικών πολιτικών για την αντιμετώπιση και διαχείριση της καπιταλιστικής κρίσης στην Ε.Ε., προς όφελος πάντα των συμφερόντων των μονοπωλιακών ομίλων.

Βλέπετε ότι έρχεται καπιταλιστική κρίση, βλέπετε την επιβράδυνση της οικονομίας στην Ε.Ε. και παίρνεται μέτρα. Και τα μέτρα αυτά, θα τα πληρώσει πάλι ο ελληνικός λαός, ο οποίος φορτώνεται με το 95% των φόρων, γιατί είναι οι μισθωτοί, οι συνταξιούχοι και οι μικροί αυτοαπασχολούμενοι βιοπαλαιστές αγρότες οι οποίοι βάζουν συνέχεια το «χέρι στην τσέπη». Την ίδια στιγμή, φοροαπαλλαγές οι εφοπλιστές, φοροαπαλλαγές οι βιομήχανοι, αναβαλλόμενο φόρο οι τραπεζίτες, φοροαπαλλαγές και εισφοροαπαλλαγές οι στρατηγικοί επενδυτές.

Και τι κάνετε; Δίνετε αυτή την «ασπιρίνη», με δυο-τρεις παροχές τάχα μου και δήθεν για να τις δώσετε στον ελληνικό λαό, που τα έχετε ήδη πάρει αυτά τα χρήματα. Και επειδή «ένα κι ένα κάνουν δύο», ακούστε. Λόγω των μικρών αυξήσεων σε συντάξεις και μισθούς, πάνω από το 30% των δικαιούχων του επιδόματος ενοικίου έχει βγει εκτός. Μαζέψατε, λοιπόν, στον «τορβά» χρήματα που δεν διαθέσατε και επιστρέφετε ένα μικρό κομμάτι με τη μορφή σταθερού επιδόματος κατ’ έτος στους δικαιούχους.

Ακόμα όμως κι αυτοί οι δικαιούχοι είναι «μούφα». Γιατί; Λέτε, για παράδειγμα. Για να πάρει κάποιος το επίδομα ενοικίου, πρέπει να έχει όριο 20.000 ευρώ. Δεν είναι 20.000 ευρώ. Γιατί οι 20.000 ευρώ για την Κυβέρνηση κι όλες διαχρονικά τις κυβερνήσεις του ΣΥΡΙΖΑ, του ΠΑΣΟΚ, όλοι κάνουν αυτή την απάτη, είναι μαζί με το φόρο. Ο φορολογούμενος δεν πήρε 20.000 ευρώ, πήρε 17.200. Είκοσι χιλιάδες λογίζεται μαζί με τον φόρο. Δηλαδή, ξεκινάμε από τη μία αδικία και πάμε πάλι στην άλλη αδικία.

Τρίτο και σημαντικό. Μα είναι δυνατόν τελειώνοντας οι φορολογικές δηλώσεις - το είπα και στην πρώτη παρέμβασή μου στην πρώτη Επιτροπή - να ζητάτε, ενώ έχετε βάση δεδομένων. Γιατί στη βάσεις δεδομένων που υπάρχει, όταν λήγει ένα μισθωτήριο, η επιδότηση του ενοικίου κόβεται αυτόματα. Να πηγαίνει ένα μήνυμα, ένα email, μια ειδοποίηση. Εφόσον υπάρχει η βάση δεδομένων, νομίζω ότι είναι υποχρέωση της Κυβέρνησης, ακόμα και αυτό το ελάχιστο, βάζοντας και άλλες διορθώσεις που είπαμε πρωτύτερα, να το καταβάλει χωρίς να υποχρεώσει φορολογούμενους και φοροτεχνικούς να μπούνε στη διαδικασία επανασυμπλήρωσης με τον κίνδυνο λάθους.

Γιατί, αποκλείεται ένας φοροτεχνικός ή ένας φορολογούμενος να κάνει λάθος συμπλήρωση ενός κωδικού; Τον καταδικάζουμε λοιπόν, είτε να πληρώσει από την τσέπη του είτε να χάσει το επίδομα; Απαράδεκτο πράγμα.

Ένα πολύ σημαντικό ζήτημα και βλέπω ότι η συμφωνία και των άλλων κομμάτων, καταγγέλλουμε και σε αυτή την Επιτροπή την ωμή επίθεση απέναντι στους μικρούς αυτοαπασχολούμενους επαγγελματίες με τα συνεργεία, τα πλυντήρια και τα πάρκινγκ, που δίνουν μάχη και αγώνα να κρατήσουν τις επιχειρήσεις τους. Και με το ψηφιακό πελατολόγιο, που ακούσαμε και τον συνάδελφο του ΠΑΣΟΚ να συμφωνεί και να χειροκροτεί αυτός του ΣΥΡΙΖΑ και να μη λέει κουβέντα, βάζετε μια επιπλέον «θηλιά» στην ίδια τη λειτουργία τους.

Θα πηγαίνω να μου ρίξει μια ματιά στο αυτοκίνητο για το αν πρέπει ή αν χρειάζεται σέρβις το αυτοκίνητό μου και θα περιμένω 20 λεπτά να με γράψει στο ψηφιακό πελατολόγιο, να αφήσει την άλλη δουλειά που έχει, για να μην του αφήσω το αυτοκίνητο να το δει και θα γίνεται αυτός ο «κυκεώνας». Οπότε, τέρμα οι μικρο-εξυπηρετήσεις και αυτή η καλή επαφή με τον πελάτη. Όλοι θα στέλνονται στις μεγάλες εταιρείες και οι μικροί αυτοαπασχολούμενοι θα κλείσουν.

Αυτή είναι και η κατεύθυνση της Ε.Ε. Όταν μιλάτε σήμερα για δημοσιονομική πειθαρχία και η Ε.Ε. θεωρεί διαρθρωτικό πρόβλημα της ελληνικής οικονομίας τους μικρούς αυτοαπασχολούμενους, αυτό πάτε και υλοποιείτε και το ωραιοποιείτε όλοι μαζί. Θέλετε να τους κλείσατε, μην τους λέτε ψέματα. Απλά, αντί να τους πείτε κλείστε, τους βάζετε «ψηφιακές θηλιές» και «ψηφιακό λαβύρινθο» καθημερινά, υπερβολική φορολογία και πρόστιμα και θα κλείσουν. Είναι λογικό. Γιατί αν θέλατε να τους διευκολύνετε, θα τους λέγατε ενιαίο αφορολόγητο 12.000 ευρώ συν 3.000 ευρώ για κάθε παιδί. Όπως και στους μισθωτούς και τους συνταξιούχους. Θα τα πούμε και αύριο στην Ολομέλεια πιο αναλυτικά.

Πάμε στο ζήτημα της ενίσχυσης των 250 ευρώ. Αλήθεια, έχουν πληρώσει με τις εισφορές τους οι συνταξιούχοι από την Αλεξανδρούπολη μέχρι την Κρήτη δεκαετίες τώρα δώρο, επίδομα και άδεια και αντί να τους πείτε πάρτε 13η σύνταξη, τους «πετάτε», πάλι με όρους και προϋποθέσεις, ένα «ξεροκόμματο» των 250 ευρώ. Το θεωρούμε ντροπή, τη στιγμή που οι εταιρείες που είναι στο χρηματιστήριο θησαυρίζουν, οι ενεργειακοί όμιλοι δεν έχουν πού να τα βάλουν, οι τράπεζες συγκεντρώνουν πακτωλό χρημάτων μέσα από αυτό που όλοι ψηφίσατε, για τη χρήση του πλαστικού χρήματος και τις υπερβολικές προμήθειες που κερδίζουν καθημερινά για το οτιδήποτε. «Σπρώχνονται» εκεί ακόμα και τα επιδόματα των παιδιών, τα επιδόματα ενοικίου, όλα τα έχετε σπρώξει εκεί, γιατί θέλετε ακριβώς να ενισχύσετε ακόμη περισσότερο την κερδοφορία τους.

Έτσι λοιπόν, επιβάλλεται η καταβολή της 13ης και της 14ης σύνταξης, όπως έχει φέρει και σε προηγούμενη τροπολογία το «Κ.Κ.Ε.» στο Κοινοβούλιο.

Τώρα όσον αφορά για Ανεξάρτητες Αρχές, ειλικρινά σας λέω «χορτάσαμε Ανεξάρτητες Αρχές», οι οποίες λειτουργούν μέσα σε ένα αντιδραστικό πλαίσιο, σε ένα πλαίσιο που γνώμονα και στόχο έχει τη κερδοφορία του κεφαλαίου, των μονοπωλίων και των πολυεθνικών και το οποίο πολύ στενά και αυστηρά το ελέγχει η εκάστοτε κυβέρνηση, με «τα Κόμματα του Ευρωμονόδρομου».

Μπαίνει και ένα ζήτημα και ήθελα να το αναφέρω, γιατί το βάζουν οι φοροτεχνικοί, το τελευταίο διάστημα, για την μερική παράταση των φορολογικών δηλώσεων. Να το πάρει υπόψιν της η Κυβέρνηση για το επόμενο διάστημα και γιατί ακριβώς, είναι ένας Κλάδος που έχει αντιμετωπίσει τρομερές δυσκολίες όλο το προηγούμενο διάστημα μέσα από όλες αυτές τις αλλαγές, την ψηφιοποίηση και την πολυνομία.

Δεν ήθελα να πω κάτι άλλο. Νομίζω, θα τα πούμε αύριο και στην Ολομέλεια. Δεν έχει να περιμένει δυστυχώς ο Ελληνικός λαός κάτι ούτε από αυτή την Κυβέρνηση ούτε από τα Κόμματα που «υποκλίνονται» στους δημοσιονομικούς κανόνες, τις απαιτήσεις και τις ισορροπίες που η Ευρωπαϊκή Ένωση, το κεφάλαιο και οι πολυεθνικές θέλουν να επιβάλουν στην πατρίδα μας παρά μόνο το δρόμο του αγώνα, της ρήξης και της ανατροπής με αυτό το «άδικο και το σάπιο σύστημα».

Σας ευχαριστώ πάρα πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κ. Τσοκάνη.

Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ πολύ , κύριε Πρόεδρε.

Κατ’ αρχήν ασφαλώς δεν είμαστε εναντίον της συμμετοχής μας στην Ευρωπαϊκή Ένωση οπότε κατανοούμε τι σημαίνει αυτό που αναφέρατε στην προηγούμενη συνεδρίαση, κύριε Υπουργέ.

Δηλαδή ότι είναι πολύ σημαντικό να έχουν τέτοιες Οδηγίες, όπως η σημερινή, την υποστήριξη και άλλων Κομμάτων. Επειδή σωστά, πρόκειται για έναν από τους σημαντικότερους νόμους του Ελληνικού Κράτους. Γιατί; Λόγω του ότι έχει σχέση με το Δημόσιο Λογιστικό, όπως είπατε, στο οποίο στηρίζεται ουσιαστικά η Οικονομία της Χώρας και όλες οι διαδικασίες και είναι σωστό, για έναν εθνικό νόμο που θα συνοδεύει όλες τις επόμενες γενιές τις επόμενες δεκαετίες. Για μία Οδηγία που δεν αλλάζει εύκολα, λόγω της μεγάλης διαδικασίας που θα προϋπέθετε.

Εντούτοις, όταν δεν έχουν γίνει σωστές διαπραγματεύσεις στην Ευρωπαϊκή Ένωση εκ μέρους της Ελληνικής Κυβέρνησης ή έστω σωστή προετοιμασία της Οικονομίας μας, με αποτέλεσμα να κατατίθεται μια ασύμφορη για τη χώρα Οδηγία, λαμβάνοντας υπόψιν βέβαια τη δική μας οικονομική κατάσταση, πώς μπορούμε να συμφωνήσουμε;

Για παράδειγμα, σύμφωνα με την Οδηγία εάν μειώσει μια χώρα τους φόρους, είναι σαν να αυξάνει τις δαπάνες που έχουν ανώτατα όρια, ενώ εάν αυξήσει τους φόρους, μπορεί να κάνει παραπάνω δαπάνες. Εδώ θα θέλαμε να σας ρωτήσουμε το εξής; Όταν λέτε φόρους τι ακριβώς εννοείτε, συντελεστές φορολογικούς ή φορολογικά έσοδα; Εάν εννοείτε συντελεστές, σημαίνει ότι αν θελήσουμε να μειώσουμε τον ΦΠΑ κατά δύο μονάδες ή τον Εταιρικό Φόρο Εισοδήματος κατά τέσσερις μονάδες, θα θεωρηθούν δαπάνες, γεγονός που σημαίνει ότι δεν θα μπορούμε να ανταγωνιστούμε φορολογικά Ευρωπαϊκές Χώρες που έχουν ήδη πολύ χαμηλότερους συντελεστές. Πώς λοιπόν θα προσελκύσουμε επενδύσεις έχοντας από τους υψηλότερους φορολογικούς συντελεστές χωρίς τις οποίες, χωρίς επενδύσεις δηλαδή, είναι καταδικασμένη η Ελλάδα; Πώς θα διατηρήσουμε τις ήδη υφιστάμενες επενδύσεις που βλέπουμε ότι φεύγουν συνεχώς; Δεν θα έπρεπε να το είχε προλάβει η Κυβέρνηση και να είχε μειώσει τους συντελεστές πριν την υιοθέτηση της Οδηγίας εάν υποθέσουμε ότι αφορά συντελεστές και όχι φορολογικά έσοδα;

Με απλά λόγια, σε μία χώρα που οι πολίτες της ήδη υπερφορολογούνται, σε τρομακτικό βαθμό, σε συνθήκες τεράστιας ακρίβειας, όπου είναι γνωστό ότι η ακρίβεια είναι η συνισταμένη μισθών και τιμών. Πώς είναι δυνατόν να αποδεχθούμε τη μη μείωση των φόρων για να μην αυξηθούν οι δαπάνες; Πόσο μάλλον την αύξησή τους για να στηριχθούν οι δαπάνες οι οποίες είναι απαραίτητες για την επιβίωση των πολιτών και ειδικά των μικρομεσαίων επιχειρήσεων στις οποίες δίνετε ελάχιστη σημασία; Για την αύξηση των δημοσίων επενδύσεων χωρίς τις οποίες η Ελλάδα ασφαλώς δεν έχει μέλλον αφού οι ιδιωτικές επενδύσεις είναι ξανά αρνητικές; Όπως σωστά πάντως, ανέφερε ο κ. Τσάκωνας του ΟΔΔΗΧ, είναι προφανές ότι στη σχέση Χρέους προς ΑΕΠ είναι προτιμότερο να αυξάνεις κατά 1% τον παρονομαστή σου παρά να μειώσεις κατά 1% τον αριθμητή σου, επειδή σωστά είπατε ότι κάτι τέτοιο σε οδηγεί αυτόματα σε μια μείωση 1,5% και ανά 50% μεγαλύτερη μείωση του «Δείκτη Χρέους προς ΑΕΠ».

Στο πλαίσιο αυτό όμως χωρίς τη διενέργεια παραγωγικών επενδύσεων κ.λπ., μεταξύ άλλων με τη στήριξη του δημοσίου και επομένως με δαπάνες, είναι αδύνατη η βιώσιμη ανάπτυξη του παρονομαστή, δηλαδή του ΑΕΠ. Πολύ περισσότερο όταν όλοι γνωρίζουμε ότι σε μία χώρα που έχει χρέος προς ΑΕΠ υψηλότερο του 90% ο πολλαπλασιαστής των δημοσίων επενδύσεων είναι κάτω της μονάδας και αντιστρόφως ανάλογος του χρέους. Οπότε απαιτούνται πολύ μεγαλύτερα κεφάλαια από ότι σε σύγκριση με μια άλλη οποιαδήποτε χώρα.

Σε σχέση με αυτά που είπε ο κ. Παραδιάς για την επιστροφή του ενοικίου, μόνο σε αυτούς που το πληρώνουν σωστά, συμφωνούμε απόλυτα. Ενώ έτσι θα προστατευόταν σε κάποιο βαθμό και οι ιδιοκτήτες από τους ενοικιαστές που δεν πληρώνουν, άρα θα είχαμε διπλό αποτέλεσμα. Γιατί, όμως, όλες αυτές οι ρυθμίσεις, όπως για τα ενοίκια ή για την ενέργεια, περιορίζονται στα νοικοκυριά και δεν διευρύνονται στις μικρομεσαίες επιχειρήσεις, στις οποίες οι αυξήσεις των μισθωμάτων είναι από 50% έως 80%, σύμφωνα με τον Εμπορικό Σύλλογο Αθηνών; Γιατί, δηλαδή, αδιαφορεί συνεχώς η κυβέρνηση γι’ αυτές τις επιχειρήσεις, οι οποίες αποτελούν το θεμέλιο της ελληνικής οικονομίας; Έχει μήπως στόχο να τις κλείσει;

Συνεχίζοντας επί των άρθρων, στο άρθρο 42 προστέθηκε ειδική αναφορά στις δαπάνες υγείας και του Υπουργείου Εθνικής Άμυνας. Στο τελευταίο για την κυλιόμενη περίοδο των επόμενων 10 ετών. Οι ερωτήσεις μας εδώ είναι οι εξής, θα εξαιρούνται με το ReArm EU οι δαπάνες από το πλαίσιο προσαρμογής παρά το ότι αυξάνουν το χρέος; Εάν όχι, δεν θα επιμηκύνουν την έξοδο από την εποπτεία έως ότου το χρέος μειωθεί στο 60%; Θα υπάρξει δηλαδή εξαίρεση του ποσού αυτού από το χρέος;

Στο άρθρο 43, στο μεγάλο αριθμό πληροφοριών που πρέπει να συνοδεύουν το πολυετές δημοσιονομικό πλαίσιο, βλέπουμε ότι αφαιρέθηκαν ενδεικτικά τα εξής: Πρώτον η ανάλυση της βιωσιμότητας του δημοσίου χρέους. Ποιος είναι ο λόγος που αφαιρέθηκε; Επειδή δεν θέλουμε να συζητάμε πλέον για τη βιωσιμότητα, αφού ασφαλώς το χρέος μας δεν είναι βιώσιμο, αλλά για την εξυπηρεσιμότητα του χρέους, όπως αναφέρεται και στις εκλογές της Ε.Ε.; Δεύτερον, η περιγραφή των εξελίξεων και των προοπτικών του προγράμματος αποκρατικοποιήσεων. Η αιτία είναι το ότι έχουν ξεπουληθεί τα πάντα, οπότε δεν υπάρχουν πια αποκρατικοποιήσεις; Και τρίτον, ο στόχος για το χρηματικό υπόλοιπο της Γενικής Κυβέρνησης και των υποτομέων της για το έτος προϋπολογισμού και τα επόμενα τρία έτη. Ποιος είναι ο λόγος; Επειδή το ταμείο που μειώνει το χρέος της Γενικής Κυβέρνησης, δηλαδή τα 52 δισ. ή παραπάνω που κατατίθενται στην Τράπεζα της Ελλάδος δεν είναι κάτι σαφές; Από την άλλη πλευρά προστέθηκαν κάποια άλλα, όπως οι παραδοχές που έγιναν σχετικά με τον αριθμό των εργαζομένων στο δημόσιο, τις εκροές, τις εισροές και τη σχέση αναπλήρωσης. Εδώ θέλουμε να ρωτήσουμε εάν συμπεριλαμβάνονται οι υπάλληλοι του Υπερταμείου των ξένων που δεν υπάγεται στο δημόσιο, σύμφωνα τουλάχιστον με το ΣτΕ. Σημειώνουμε δε, ότι περιλαμβάνονται και οι ανεξάρτητες αρχές, που ουσιαστικά υποκαθιστούν το δημόσιο. Οι δαπάνες των οποίων έχουν εκτοξευθεί και το προσωπικό τους έχει αυξηθεί με ειδικές αμοιβές. Αυτός είναι ο λόγος της συνεχούς ίδρυσης ανεξάρτητων αρχών; Για να μην υπάγεται δηλαδή το προσωπικό τους στο ίδιο μισθολογικό πλαίσιο με το υπόλοιπο δημόσιο, με τους άλλους δημοσίους υπαλλήλους;

Στο άρθρο 52 και στην παράγραφο 13, θα θέλαμε να μας αιτιολογήσετε, κύριε Υπουργέ, γιατί θεσπίζεται η κατηγορία γενικές κρατικές δαπάνες. Τι περιλαμβάνει και γιατί εξαιρείται από την προσκόμιση της έκθεσης.

Στο άρθρο 55, θεωρούμε ότι καταπατάται ευθέως το άρθρο 102 του Συντάγματος, για την οικονομική και διοικητική αυτοτέλεια των ΟΤΑ. Με το κράτος να επεμβαίνει επί των προϋπολογισμών για την εκπλήρωση της αποστολής και την άσκηση των αρμοδιοτήτων τους. Παράλληλα, το κράτος αφενός μεν αναγκάζει τους ΟΤΑ οριζόντια να διαθέτουν συγκεκριμένο αποθεματικό ως ποσοστό επί των τακτικών εσόδων τους που αποφασίζεται κάθε χρόνο από το Υπουργείο Οικονομικών, το οποίο μάλιστα δεν μπορούν να μεταφέρουν σε πιστώσεις για την ενίσχυση άλλων πιστώσεων εγγεγραμμένων στον προϋπολογισμό ή για εγγραφή νέων που δεν είχαν προβλεφθεί ακόμη για έκτακτες ανάγκες, ενώ αφετέρου τους αποδίδει επιπλέον αρμοδιότητες και υποχρεώσεις, χωρίς να μεταφέρει αντίστοιχα τους αναγκαίους πόρους για να γίνουν αυτά που θέλει. Τέλος, γιατί δεσμεύεται το αποθεματικό τους, εννοούμε την παράγραφο 2, προκειμένου να δανείζεται η κεντρική διοίκηση για τη μείωση του χρέους της Γενικής Κυβέρνησης, την ίδια στιγμή που η κεντρική διοίκηση χρησιμοποιεί το αποθεματικό αυθαίρετα, σύμφωνα με τις παρατηρήσεις του ελεγκτικού συνεδρίου;

Στο άρθρο 56, διαφωνούμε με την αύξηση, επειδή μπορεί να δημιουργήσει αδιαφάνεια και κακοδιαχείριση. Πρόκειται για σημαντικές αυξήσεις που θα οδηγήσουν πιθανότατα σε ασυδοσία, ειδικά όσον αφορά τις Ανεξάρτητες Αρχές.

Συνεχίζοντας, κακώς προστίθεται η νομοθετική εξουσιοδότηση στο άρθρο 60, αφού ο νόμος προβλέπει συγκεκριμένες κυρώσεις ανά παράβαση, οπότε η ρύθμιση μπορεί να οδηγήσει σε αυθαιρεσίες. Εκτός αυτού είναι υποκριτικό να επιβάλει κυρώσεις το Υπουργείο για παρατηρήσεις του Ελεγκτικού Συνεδρίου, όταν ο απολογισμός του κράτους βρίθει ανακριβειών, όπως η απουσία μητρώου παγίων, η χρήση του αποθεματικού κ.λπ. που σημειώνει το Ελεγκτικό Συνέδριο σταθερά, αλλά όπως φαίνεται δεν εισακούγεται ποτέ.

Με το άρθρο 62 δίνεται η δυνατότητα στον Υπουργό να περικόπτει το κίνητρο επίτευξης δημοσιονομικών στόχων, όπου στην ουσία τιμωρούνται με στέρηση επιδόματος δημόσιοι υπάλληλοι για την ασυνέπεια των εποπτευόμενων φορέων. Εμείς βέβαια έχουμε άλλη άποψη για το κίνητρο. Ενώ, δεν συμφωνούμε με την εργαλοιοποίησή του από το Υπουργείο. Εν προκειμένω, στο παράδειγμα της κυρίας Τυχεροπούλου στο σκάνδαλο του ΟΠΕΚΕΠΕ, υποβιβάστηκε όταν έκανε τη δουλειά της και ανέφερε την απάτη. Κάτι που συνεχίστηκε από τον κ. Τσιάρα, ο οποίος δεν υπέγραψε την απόσπασή της στην Ευρωπαϊκή Εισαγγελία. Αυτός είναι ο λόγος που δεν συμφωνούμε. Επειδή δεν θέλουμε την ασυδοσία των προϊσταμένων.

Στο άρθρο 63, το θέμα δεν είναι η δημιουργία μιας ακόμη πλατφόρμας ή ενός ακόμη νόμου, αλλά η τήρηση των υπαρχόντων, των υφιστάμενων. Άλλωστε στην περίπτωση του ΟΠΕΚΕΠΕ, τα ΑΦΜ είχαν μπλοκαριστεί από τον διευθυντή. Ενώ μετά, όταν αντικαταστάθηκε ο διευθυντής - προφανώς σκόπιμα – ξεμπλοκαρίστηκαν. Άρα, δεν ήταν θέμα τεχνικό, αλλά θεσμικό. Οι επιφυλάξεις μας πάντως για την παρέμβαση της ΑΑΔΕΕ που θεσπίστηκε από το τρίτο Μνημόνιο και δεν ελέγχεται από το δημόσιο, ενώ δεν έκανε καμία διασταύρωση στα στοιχεία του ΟΠΕΚΕΠΕ, τουλάχιστον με το Ε9, είναι δεδομένες. Ενώ, θα θέλαμε να ρωτήσουμε γιατί δεν ποσοτικοποιείται από το Γενικό Λογιστήριο το κόστος για το μητρώο παροχών και εγγυήσεων. Πόσο μάλλον όταν σημειώνει ότι θα υπάρχει. Τι δημοσιονομική προχειρότητα είναι αυτή;

Με το άρθρο 65, ορίζεται ότι η πρόσβαση στο Μητρώο είναι επιλεκτική, ενώ δίνεται η δυνατότητα σε διαπιστευμένους χρήστες κ.λπ.. Επομένως, τις περιπτώσεις του ΑΦΜ που έλαβε 19,6 εκατομμύρια επιχορήγηση και αφορούσε κάποιον αγρότη «φάντασμα» στην Ηλεία, όπως και την πληρωμή κατά λάθος των 13,9 εκατομμυρίων στην Αμαλιάδα πέρυσι, δεν θα τις μαθαίναμε ποτέ εάν ίσχυε αυτό το άρθρο. Οπότε πρόκειται μάλλον για μία τεχνική συγκάλυψης. Δηλαδή, τουλάχιστον με την παρούσα πλατφόρμα εντοπίστηκε έστω το ποσόν. Ενώ με το νέο καθεστώς, δεν θα το είχαμε δει καν, αφού θα έχουν πρόσβαση μόνο ορισμένοι. Εάν τα καταλάβαμε σωστά, ο στόχος είναι το «μπάζωμα» ακόμη μία φορά; Είναι δυνατόν να ψηφίσουμε κάτι τέτοιο που αφορά δημόσιο χρήμα;

Στο άρθρο 86, η αύξηση του προγράμματος δημοσίων επενδύσεων κατά 500 εκατομμύρια είναι μεν θετική, αλλά για ποιο λόγο γίνεται και για ποια ακριβώς χρήση; Εκτός του ότι είναι προχειρότερη αύξηση εκ των υστέρων όπως συνηθίζεται τα τελευταία χρόνια από τη δική σας Κυβέρνηση. Για ποια έργα θα χρησιμοποιηθούν; Μήπως υπάρχει υστέρηση στις εισπράξεις μας από την Ευρωπαϊκή Ένωση; Δεν μπορεί πάντως να υιοθετούνται κυρώσεις για μη επίτευξη δημοσιονομικών στόχων και να μην υπάρχουν αντίστοιχες για μεγάλα κονδύλια και έργα του προγράμματος δημοσίων επενδύσεων.

Τέλος, στο άρθρο 95 η ΕΑΣ είναι μια κρίσιμη και εμβληματική αμυντική βιομηχανία, συνυφασμένη με την προάσπιση της άμυνας της χώρας μας από τις αρχές του 20ού αιώνα. Επομένως, δεν είναι δυνατόν να διατηρείται σε ένα καθεστώς φθοράς και αφθαρσίας. Ενώ μπορεί μεν να είναι θετικά τα παρόντα μέτρα που εξασφαλίζουν τη λειτουργία της, όσον αφορά ασφαλιστικές και φορολογικές υποχρεώσεις, οπότε φυσικά θα τα ψηφίσουμε, αλλά ταυτόχρονα παρατείνει ένα καθεστώς ομηρίας. Εκτός αυτού, γιατί δεν αναφέρεται κοστολόγηση από το Γενικό Λογιστήριο, ενώ σημειώνει ότι θα υπάρχει κόστος; Δεν γνωρίζουμε τουλάχιστον πόσα χρωστάει; Δεν είναι απαράδεκτο τεκμηριώνοντας και αυτό προχειρότητα εάν όχι μεθόδευση; Ευχαριστώ πολύ κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Ευχαριστούμε τον κ. Βιλιάρδο.

Τον λόγο έχει ο κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ**, **Ειδικός Αγορητής της Κ.Ο. «ΝΕΑ ΑΡΙΣΤΕΡΑ»:** Ευχαριστώ, κύριε Πρόεδρε. Θέλω να αρχίσω με κάποια στατιστικά στοιχεία. Δεν το συνηθίζω να λέω πολλά, αλλά βγήκε πριν από λίγες μέρες η ετήσια έκθεση του UBS για τον παγκόσμιο πλούτο. Σε αυτή την έκθεση, παγκοσμίως, μαθαίνουμε ότι το 1,6% των πιο πλουσίων έχουν το 48,7%, σχεδόν 49%, του παγκόσμιου πλούτου. Κανονικά πρέπει να σοκαριστείτε. Το 1,6% των πιο πλουσίων έχουν το 48,7% του παγκόσμιου πλούτου. Λέει και για την Ελλάδα αυτή η έκθεση, ότι έχει αυξηθεί ο πλούτος στην Ελλάδα, ότι έχουν αυξηθεί τα περιουσιακά στοιχεία των δισεκατομμυριούχων στην Ελλάδα και ότι μαζί με την Αυστρία και την Ολλανδία είμαστε στις top 3, στις τρεις πάνω χώρες με τη μεγαλύτερη αύξηση των ανισοτήτων στον πλούτο. Σε 56 χώρες είμαστε στους πάνω τρεις.

Και θέλω να ρωτήσω. Ποια είναι η άποψη του οικονομικού επιτελείου γι’ αυτό το γεγονός;

Είναι θέμα τύχης ότι έχουν γίνει αυτά τα πράγματα;

Είναι θέμα της φύσης των ανθρώπων;

Είναι θέμα τεχνολογίας ή είναι το θεσμικό πλαίσιο το οποίο έχουμε και το θεσμικό πλαίσιο που προωθείται μετά το 1980;

Κατά την άποψή μου, είναι το θεσμικό πλαίσιο και αυτό το νομοσχέδιο στηρίζει αυτό το θεσμικό πλαίσιο, σαν αυτά τα στοιχεία να είναι άσχετα για εσάς, να μην σας επηρεάζουν. Δεν πειράζει ότι το 1,6% έχει το μισό πλούτο του κόσμου. Ότι στην Ελλάδα συνεχώς αυξάνεται η ανισότητα στον πλούτο.

Το Δημοσιονομικό Συμβούλιο και το νέο Σύμφωνο Σταθερότητας δεν είναι μέσα στο πλαίσιο αυτό που επηρεάζει;

Θα μου πείτε ότι και οι δημοσιονομικοί κανόνες και το Δημοσιονομικό Συμβούλιο δεν είναι ανάγκη να κάνουν περικοπές. Μπορούν να αυξήσουν τους φόρους. Έλα όμως που η ιδεολογία της δικιά σας κυβέρνησης, αλλά και των σημαντικότερων οικονομολόγων, είναι ότι η αύξηση στους φόρους των πλουσίων δημιουργεί λιγότερες επενδύσεις και λιγότερη ανάπτυξη.

Ξέρετε, κύριε Υπουργέ, έγραψα ένα άρθρο με πέντε ερωτήματα για τον Υπουργό σας. Ένα από τα ερωτήματα, που δεν είχε την ευγένεια να απαντήσει, είναι αν συνεχίζει να πιστεύει ότι οι μειώσεις φόρων στο κεφάλαιο και στους πλούσιους δεν δουλεύει γιατί μειώνει τις επενδύσεις.

Εγώ θυμάμαι στα πρώτα δύο Μνημόνια, όπου όλη η κυρίαρχη σκέψη και των μεγάλων Ελλήνων οικονομολόγων που υπογράφανε κείμενα ότι τα Μνημόνια θα χρειαζόταν ακόμα και αν δεν υπήρχαν, γράφανε ότι η δημοσιονομική αναπροσαρμογή πρέπει να γίνει με μειώσεις δαπανών και όχι αυξήσεις φόρων. Το θυμάστε;

Θυμάστε το επιχείρημα του κοινωνικού αυτοματισμού, ότι δεν μπορεί να κόβονται οι μισθοί των δημοσίων υπαλλήλων γιατί αυτοί έχουν μονιμότητα, ενώ στον ιδιωτικό τομέα δεν έχουν; Ενώ όλα τα στοιχεία λένε ότι στην εποχή που είχαμε περισσότερη ισότητα οι σχετικά υψηλότεροι μισθοί των δημοσίων υπαλλήλων δημιουργούσαν πάτωμα, floor, στους μισθούς του ιδιωτικού τομέα. Ακριβώς το αντίστοιχο.

Μπορείτε να μου πείτε πώς αυτό μπορεί, αντί να είναι αντιπαράθεση επιχειρημάτων στο επίπεδο της οικονομικής θεωρίας και πολιτικής ή της πολιτικής της ίδιας, να είναι σε ανεξάρτητα όργανα;

Και αυτά τα ανεξάρτητα όργανα δεν έχουν καμία ευθύνη για τα στοιχεία που σας διάβασα πριν;

Πάμε τώρα στο επίδομα των 250 ευρώ. Είναι ή δεν είναι αλήθεια ότι ο Προϋπολογισμός για την Πρόνοια ήταν 1,66% το 2019 και τώρα είναι 1,37%;

Τι σημαίνει αυτό; Ότι δεν συμμετέχουν κάποιοι στην αύξηση της ανάπτυξης. Αυτό δεν σημαίνει αυτό; Ότι έχουμε ανάπτυξη αλλά δεν συμμετέχουν όλοι. Και γι’ αυτό επειδή δεν συμμετέχουν, γι΄ αυτό μεταφράζεται μετά η ροή σε ένα απόθεμα πλούτου που γίνεται όλο και πιο άνισο. Στη δικιά μας χώρα. Όχι γενικώς. Κοιτάξτε το άρθρο 72, αν και αυτό δεν συμβάλλει στα στοιχεία που σας είπα.

Και τρίτο και τελευταίο. Και θα τα πούμε πιο πολύ, αύριο στην Ολομέλεια. Για το επίδομα, το ένα νοίκι που θα επιστραφεί. Η ανισότητα που υπάρχει στη στέγαση δεν είναι πίσω από αυτά τα στοιχεία που σας διάβασα στην αρχή; Τα στοιχεία δηλαδή ότι η Ελλάδα έχει το μεγαλύτερο ποσό ανθρώπων που πληρώνουν το μεγαλύτερο ποσοστό του εισοδήματός τους για το νοίκι; Γιατί υπάρχει αυτό; Επειδή δεν έχετε αρκετά χρήματα για να δώσετε επιδόματα; Όχι. Είναι και αυτό. Είναι ότι το αγαθό της στέγασης, ενώ έχουμε υπογράψει ως χώρα όλες τις συνθήκες ότι η στέγαση είναι δικαίωμα, προωθούμε τη χρηματιστικοποίηση του στεγαστικού. Να γίνει εμπόρευμα, να γίνει επενδυτικό εργαλείο. Γι’ αυτό υπάρχει τεράστια ανισότητα στη στέγαση που δημιουργεί τεράστιες ανισότητες στον πλούτο. Το Airbnb, οι πλατφόρμες, τα equity funds. Θα μου πείτε κύριε Υπουργέ, ποια είναι η καλύτερη μετάφραση του equity funds στα ελληνικά. Επενδυτικοί οργανισμοί, δεν ξέρω πώς είναι η μετάφραση. Οι equity funds, που είναι η δεύτερη φάση της χρηματιστικοποίησης, όπου έχουμε μεγάλες εταιρείες που επενδύουν σε τομείς που δεν έχουν ούτε κανένα καημό, ούτε καμία ιδιαίτερη κατάρτιση για αυτό το αγαθό. Το CVC μπορεί και νοσοκομεία και στέγαση και οτιδήποτε να επενδύει, που θέλει βραχυπρόθεσμα κέρδη, μετατρέπει τη στέγαση σε ένα κερδοσκοπικό αγαθό να το πω, επενδυτικό αγαθό, και έχουμε αυτή την τεράστια ανισότητα. Και στην Ελλάδα είναι λίγο χειρότερο αυτό γιατί αντιθέτως με τις άλλες ευρωπαϊκές χώρες που είχαν μια παράδοση κοινωνικής στέγασης, στην Ελλάδα δεν είχαμε. Γιατί η ανάπτυξη που έφτιαξαν οι κυβερνήσεις δεξιά μετά από τον Β’ Παγκόσμιο Πόλεμο, ήταν στην αντιπαροχή. Ήτανε ότι κλείνουμε το μάτι στη φοροδιαφυγή του κατασκευαστικού κλάδου, δε του δίνουμε επιδοτήσεις ούτε χρήματα από την επενδυτική τράπεζα. Ιδιωτικοποιούσαμε αυτό. Γι΄αυτό στην Ελλάδα είναι χειρότερα.

Άρα, να σας πω την βασική μου άποψη γι΄αυτό το νομοσχέδιο, κύριε Υπουργέ. Είναι ένα νομοσχέδιο που αυτό φταίει για τους αριθμούς που είπα. Όχι. Είναι όμως ένα νομοσχέδιο με τη λογική τη θεσμική που στηρίζει την ανισότητα. Που στηρίζει σχεδόν με κάθε άρθρο αυτά τα στοιχεία. Γιατί αυτά τα στοιχεία, δεν γίνεται με μία πολιτική ή μία αλλαγή. Γίνεται με μικρά κομματάκια. Μια δημοσιονομική πολιτική που πρέπει να είναι σταθερή, πώς είναι ο τίτλος του νομοσχεδίου, με ισορροπία. Και το (…) αυτό και ότι οι φόροι στους πλούσιους είναι κακό πράγμα. Ένα νομοσχέδιο που λέει ότι μπορούμε εκ των υστέρων να δίνουμε κάποια επιδόματα στους φτωχούς, αλλά αυτά τα επιδόματα, ως ποσοστό του ΑΕΠ, θα μειώνονται. Άρα, δεν θα συμμετέχουν στην αύξηση του ΑΕΠ.

Ένα νομοσχέδιο που υποτίθεται δίνει κάτι για τη στέγαση και ξεχνάει το δάσος. Και τι είναι το δάσος; Είναι η χρηματιστικοποίηση. Ότι συνεχίζετε να πιστεύετε ότι το αγαθό της στέγασης δεν είναι δικαίωμα, παρόλο που οι ελληνικές κυβερνήσεις το έχουν υπογράψει αλλά είναι ένα επενδυτικό εργαλείο. Είναι ένα κερδοσκοπικό αγαθό. Είναι κάτι που μπορούμε να το αφήσουμε στις μεγάλες επιχειρήσεις να κάνουνε παιχνίδι.

 Άρα, βάλατε ακόμα ένα λιθαράκι. Και να ξέρετε ότι όταν το UBS του χρόνου, του παραχρόνου, θα κάνει την καινούργια έκθεση, είμαι σε θέση να βάλω ότι στοίχημα θέλετε κύριε Πετραλιά, ότι αυτοί οι αριθμοί που διάβασα θα είναι χειρότεροι. Χειρότεροι παγκοσμίως και χειρότεροι για τη χώρα μας. Θα αυξηθούν οι δισεκατομμυριούχοι, θα αυξηθεί ο πλούτος τους, θα αυξηθεί η ανισότητα στο πλούτο. Δεν φταίει προφανώς ένα νομοσχέδιο σε αυτό, αλλά έχει και μια συμβολή σε αυτή την κατάσταση. Ευχαριστώ, κύριε Πρόεδρε.

Στο σημείο αυτό γίνεται η β’ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Βεσυρόπουλος Απόστολος, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σταϊκούρας Χρήστος, Σταμενίτης Διονύσιος, Συρεγγέλα Μαρία, Τραγάκης Ιωάννης, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Καραθανασόπουλος Νικόλαος, Μανωλάκου Διαμάντω, Στολτίδης Λεωνίδας, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη και Σαλμάς Μάριος.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κ. Τσακαλώτο και συνεχίζουμε με τον κύριο Ανδρέα Βορύλλα, Ειδικό Αγορητή της Κοινοβουλευτικής Ομάδας Δημοκρατικό Πατριωτικό Κίνημα Νίκη.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κοινοβουλευτικής Ομάδας «Δημοκρατικό Πατριωτικό Κίνημα ΝΙΚΗ»):** Κύριε Πρόεδρε, κύριε Υπουργέ, κυρίες και κύριοι συνάδελφοι. Το Κίνημά μας εντοπίζει μια σειρά από καθοριστικά ζητήματα, που θα προκαλέσει η ενσωμάτωση της Οδηγίας 2024/1265.

Το πρώτο ζήτημα, είναι οι απαιτούμενοι αυστηροί βαθμοί συμμόρφωσης, που ενδεχομένως οδηγούν σε εξαναγκασμούς, χωρίς να λαμβάνουν υπόψη την ιδιαιτερότητα της ελληνικής οικονομίας και κοινωνίας. Στην πραγματικότητα, μειώνεται ο εθνικός έλεγχος στη δημοσιονομική πολιτική των κρατών μελών, ενώ μεταβιβάζεται μέρος της δημοσιονομικής ευθύνης σε τεχνοκράτες των Βρυξελλών. Με την ενσωμάτωση της Οδηγίας και την ανάλυση βιωσιμότητας χρέους, έχει θεσμοθετηθεί ότι για χρέος πέραν του 60% του ΑΕΠ και για έλλειμμα πάνω από 3%, μπορούν να επιβληθούν δημοσιονομικοί κανόνες, δηλαδή ένα μνημόνιο με διαφορετικό όνομα. Οι απαιτούμενοι αυστηροί βαθμοί συμμόρφωσης μπορεί να έχουν αρνητικές επιπτώσεις στην πολιτική, δρώντας περιοριστικά σε τομείς όπως οι δημόσιες δαπάνες στην παιδεία, την υγεία και το κράτος πρόνοιας. Επί της ουσίας, με την υιοθέτηση αυστηρών κανόνων συμμόρφωσης, δίνεται προτεραιότητα στην εξυπηρέτηση του χρέους και τον περιορισμό των ελλειμμάτων και όχι στις παραγωγικές επενδύσεις.

Το δεύτερο ζήτημα, οι σχέσεις με τις παραγωγικές και τις δημόσιες επενδύσεις. Η μεταρρύθμιση δεν πρέπει να θέτει εμπόδια και να ακινητοποιεί το δημόσιο τομέα, αλλά να του επιτρέπει να υποστηρίζει κρίσιμες επενδύσεις σε τομείς όπως η πράσινη και η ψηφιακή μετάβαση, εκπαίδευση, υγεία και υποδομές. Το Κίνημα μας πιστεύει ότι με την τροποποίηση του μνημονιακού νόμου 4270 του 2014 και της ενσωμάτωσης της Οδηγίας 2024/1265, σχετικά με τις απαιτήσεις για τα δημοσιονομικά πλαίσια των κρατών μελών, δεν θα έχουμε την απαιτούμενη ελευθερία, για να κάνουμε όλες εκείνες τις παραγωγικές δημόσιες επενδύσεις που θα μπορούσαν να αλλάξουν τη χώρα μας, αυξάνοντας κατακόρυφα την ευημερία μας.

Η μη ύπαρξη ελευθερίας στην οικονομική πολιτική, σε συνδυασμό με τη γεωπολιτική αστάθεια στη Μέση Ανατολή, μπορεί να έχει ακόμα χειρότερες επιπτώσεις στην οικονομία μας. Οι απαιτούμενοι αυστηροί βαθμοί συμμόρφωσης που επιτάσσει η Ευρωπαϊκή Ένωση, σε ένα περιβάλλον σχεδόν πολεμικό, με μια πιθανή νέα ενεργειακή κρίση προ των πυλών, πιθανόν να πλήξει αναλογικά περισσότερο την οικονομία μας, που εξαρτάται από την τουριστική βιομηχανία. Ακόμα και αν υπάρξει ελαστικότητα από τα όργανα της Ευρωπαϊκής Ένωσης, αυτή θα είναι προσωρινή και είναι σχεδόν βέβαιο ότι μόλις εξομαλυνθεί η κρίση θα επανέλθει η αυστηρή επιτήρηση.

Και μιας και με το παρόν νομοσχέδιο ενσωματώνουμε την Οδηγία του 2024/1265, να θυμίσουμε ότι η Ευρωπαϊκή Επιτροπή απέστειλε προειδοποιητική επιστολή προς τη χώρα μας τον Φεβρουάριο, με την οποία την καλεί να μεταφέρει πλήρως στο εθνικό δίκαιο δύο πολύ σημαντικές Οδηγίες. Με την Οδηγία του 2022/85 σχετικά με το καθεστώς ΦΠΑ για τις μικρές επιχειρήσεις, επιτρέπει στις μικρές επιχειρήσεις με κύκλο εργασιών μέχρι 85.000 ευρώ, να πωλούν αγαθά και υπηρεσίες χωρίς να επιβάλουν ΦΠΑ, με αποτέλεσμα να τις ελαφρύνει από ορισμένες υποχρεώσεις συμμόρφωσης όσον αφορά το ΦΠΑ.

Με την Οδηγία 2022/ 542, με την οποία επιτρέπεται η χρήση μειωμένων συντελεστών από κράτη μέλη, συμπεριλαμβανομένης της χρήσης μηδενικών συντελεστών για βασικά προϊόντα, όπως τρόφιμα, φαρμακευτικά προϊόντα και προϊόντα που προορίζονται για ιατρική χρήση. Η μη ενσωμάτωση των δύο Οδηγιών της Ευρωπαϊκής Ένωσης οφείλεται στο γεγονός ότι η χώρα μας εφαρμόζει ένα εντελώς διαφορετικό μείγμα φορολόγησης των πολιτών της σε σχέση με την υπόλοιπη Ευρώπη, επιμένοντας να συγκεντρώνει το μεγαλύτερο κομμάτι των δημοσίων εσόδων από τον ΦΠΑ και όχι από τον φόρο εισοδήματος, που θεωρητικά τουλάχιστον έχει το πλεονέκτημα της μεγαλύτερης αναλογικότητας, άρα και της μεγαλύτερης κοινωνικής δικαιοσύνης.

Στην πραγματικότητα, οι δύο εν λόγω οδηγίες περί ΦΠΑ, είναι αντίθετες με την οικονομική πολιτική της κυβέρνησης. Η εφαρμογή μειωμένων συντελεστών ΦΠΑ σε περισσότερους τομείς μπορεί να έχει σημαντικές επιπτώσεις στα κρατικά έσοδα, όμως αυτό που δεν καταλαβαίνει η Κυβέρνηση είναι ότι οι αντοχές των πολιτών εξαντλούνται με την υπερφορολόγηση τους και την ακρίβεια.

Η ιδιωτική κατανάλωση η οποία αποτελεί περισσότερο από το 70% του ΑΕΠ της Ελλάδας, είναι η συνιστώσα που έχει συμβάλλει κατά το μεγαλύτερο μέρος στην ανοδική πορεία του ΑΕΠ.

Ως εκ τούτου, η ετήσια διαμόρφωσή του εξαρτάται κυρίως από το διαθέσιμο εισόδημα των νοικοκυριών, τη χρηματοδότησή τους, τα επίπεδα τιμών και βεβαίως τον τουρισμό που επηρεάζει άμεσα τον δείκτη.

Θα θέλαμε να σταθούμε στο Μέρος Ζ’ του νομοσχεδίου, το οποίο αφορά την ενίσχυση του διαθέσιμου εισοδήματος και φορολογικές ρυθμίσεις. Με το άρθρο 70 το νομοσχέδιο προβλέπεται η επιδότηση με τη μορφή επιστροφής ενός ενοικίου. Το κίνημα μας θεωρεί πως είναι ένα θετικό μέτρο και θα το υποστηρίξει. Δεν πρέπει να αγνοούμε ποια είναι η σημερινή πραγματικότητα στην αγορά ακινήτου και στο στεγαστικό πρόβλημα που δυστυχώς συνεχώς διογκώνεται.

Η αύξηση των ενοικίων στην Ελλάδα τα τελευταία χρόνια είναι ένα από τα πιο έντονα συζητημένα κοινωνικά και οικονομικά ζητήματα. Με το μέτρο της επιστροφής ενός ολόκληρου ενοικίου, η μείωση της δαπάνης για τα νοικοκυριά θα ανέρχεται σε 8,3% σε ετήσια βάση, όταν τα ενοίκια έχουν αυξηθεί υπέρμετρα. Θα πρέπει να υπάρξει από το Υπουργείο Οικονομικών και να φροντίσεις πώς θα γίνεται η επιστροφή ενοικίου χωρίς δυσκολίες και άμεσα να δουν στο λογαριασμό τους οι πολίτες, όπως συμβαίνει και προηγούμενα οι συνάδελφοι, γίνεται αντιληπτό ότι το μέτρο θα έχει πολύ μικρή επίπτωση για τους ενοικιαστές. Είναι φανερό πως το πρόβλημα της στέγασης θα αντιμετωπιστεί μόνο αν ανοίξουν τα κλειστά σπίτια.

Το Κίνημα μας, κατά τη συζήτηση του προϋπολογισμού το 2025 είχε προτείνει την επιβολή τέλους, με συντελεστή 1% στην αντικειμενική αξία, στα κενά ακίνητα ιδιοκτησίας τραπεζών και funds.

Επίσης είχαμε προτείνει να τροποποιηθεί το πρόγραμμα golden visa και να αποσυνδεθεί από την αγορά ακινήτων, τουλάχιστον στα μεγάλα αστικά κέντρα και στα νησιά με μεγάλη τουριστική ανάπτυξη. Εναλλακτικά προτείναμε το πρόγραμμα golden visa να συνδεθεί με την αγορά κρατικών ομολόγων πάνω από 1 εκατομμύριο ευρώ, ανάλογα πρόγραμμα εφαρμόζεται στην Ισπανία με επιτυχία.

Με το άρθρο 71 του νομοσχεδίου προβλέπεται η παράταση ισχύος της μείωσης του φόρου εισοδήματος για δαπάνες αναβάθμισης κτιρίων για 1 έτος, μέχρι 31/12 το 2026. Το κίνημά μας θεωρεί πως είναι ένα θετικό μέτρο και θα το υποστηρίξει αλλά πιστεύουμε ότι για να αποδώσει το μέτρο χρειάζονται ένα μεγαλύτερο χρονικό περιθώριο, τουλάχιστον για 4 χρόνια ακόμα. Οπότε προτείνουμε την επέκταση του μέχρι 31/12 το 2030. Μην ξεχνάμε πως το κόστος ανακαίνισης και αναβάθμιση των κτιρίων έχει αυξηθεί υπερβολικά, οπότε θα πρέπει να δώσουμε τον αναγκαίο χρόνο ώστε οι ιδιοκτήτες ακινήτων να συγκεντρώσουν τα απαιτούμενα κεφάλαια και στη συνέχεια με το πέρας των εργασιών να μπορούν να ωφεληθούν από την εν λόγω διαδικασία.

Με το άρθρο 72 του νομοσχεδίου προβλέπεται η ετήσια οικονομική ενίσχυση ευάλωτων κοινωνικών ομάδων και αφορά κυρίως τη στήριξη των 250 ευρώ στους συνταξιούχους και σε ευάλωτες κοινωνικές ομάδες, το οποίο θα καταβάλλεται κάθε Νοέμβριο. Το κίνημά μας θεωρεί πως είναι ένα μέτρο παρωδία, το οποίο είναι εκτός πραγματικότητας, σε σχέση με το πρόβλημα της ακρίβειας που πλήττει τις ευάλωτες κοινωνικές ομάδες και τους συνταξιούχους.

Η μείωση του εισοδήματος των συνταξιούχων στην Ελλάδα υπήρξε μια από τις πιο δραματικές συνέπειες της οικονομικής κρίσης και των μνημονιακών πολιτικών.

Το 2010 ο μέσος όρος της κύριας σύνταξης ήταν περίπου 1.200 ευρώ, ενώ σήμερα είναι 850 ευρώ και με πολλές κατηγορίες να λαμβάνουν ακόμη και κάτω από 500 ευρώ. Να θυμίσουμε ότι με το πρώτο μνημόνιο η 13η και 14η σύνταξη περιορίστηκαν σε 500 ευρώ τα Χριστούγεννα, σε 250 ευρώ το Πάσχα και 250 ευρώ δώρο – αδείας, δηλαδή, σύνολο 1.000 ευρώ, ενώ με το δεύτερο μνημόνιο καταργήθηκε εντελώς. Αυτό που πραγματικά ενοχλεί τους συνταξιούχους είναι ότι η Κυβέρνηση Νέας Δημοκρατίας αρνείται ακόμα και την προοπτική επαναφοράς τους, έστω και τον περιορισμένο δώρο που ίσχυε κατά το πρώτο μνημόνιο.

Θεωρούμε αδιανόητο, ότι ενώ η ακολουθούμενη οικονομική πολιτική των υψηλών έμμεσων φόρων, ΦΠΑ και φόρων κατανάλωσης, η οποία δημιουργεί τα υπερπλεονάσματα, να μην επιτρέπει την επιστροφή ενός μέρους της 13ης και 14ης σύνταξης, έστω και σταδιακά.

Η επαναφορά της 13ης και 14ης σύνταξης είναι ένα δίκαιο αίτημα το οποίο δεν μπορεί να ξεπεραστεί με ένα ετήσιο επίδομα των διακοσίων πενήντα ευρώ. Κλείνοντας πιστεύουμε ότι η χώρα μας δικαιούται ένα πλαίσιο δημοσιονομικών κανόνων που δεν θα την περιορίζει αλλά την ενθαρρύνει να οικοδομήσει ένα καλύτερο βιώσιμο μέλλον, το οποίο θα της επιτρέπει να αντιμετωπίσει τις γεωπολιτικές αβεβαιότητες που επικρατούν στην περιοχή μας, ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Θα κλείσει ο κύκλος των εισηγητών και των ειδικών αγορητών, με τον ειδικό αγορητή της κοινοβουλευτικής ομάδας, της πλεύσης ελευθερίας - Ζωή Κωνσταντοπούλου, τον κύριο Αλέξανδρο Καζαμία, για 10 λεπτά.

**ΑΛΕΞΑΝΔΡΟ ΚΑΖΑΜΙΑ (Ειδικός Αγορητής της Κ.Ο. «ΠΛΕΥΣΗΣ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ κύριε Πρόεδρε, πριν από λίγες ώρες ο Πρωθυπουργός ανάρτησε μια δήλωση στην οποία κάνει λόγο για 6 χρόνια από την άνοδο της Νέας Δημοκρατίας στην εξουσία και αναγνωρίζει τις ευθύνες του, λέει “δεν θα αποφύγω την ευθύνη για τα σκάνδαλα τα οποία έχουν ξεσπάσει το τελευταίο διάστημα και απασχολούν την κοινή γνώμη”, αλλά ταυτόχρονα έχει να παρουσιάσει ως το μεγάλο επίτευγμα αυτής της εξαετίας το γεγονός και χρησιμοποιεί τα δικά του λόγια ότι η οικονομία μας αναπτύσσεται δυναμικά.

Η οικονομία της Ελλάδας δεν αναπτύσσεται δυναμικά επί των κυβερνήσεων της Νέας Δημοκρατίας και αυτό είναι ένα ψέμα. Οι ρυθμοί ανάπτυξης κατά μέσο όρο τα τελευταία έξι χρόνια παραμένουν με βάση τα τελευταία στοιχεία της ΕΛΣΤΑΤ στο 2%. Ενώ υπενθυμίζω ότι την τελευταία χρονιά του μνημονίου ακολουθώντας υφεσιακές αντι αναπτυξιακές πολιτικές με τις οποίες η «Πλεύση Ελευθερίας» διαφωνεί, η τότε Κυβέρνηση του ΣΥΡΙΖΑ πέτυχε ρυθμούς ανάπτυξης μέσα στο μνημόνιο 2,1% το ‘18. Με άλλα λόγια δεν έχουμε καμία δυναμική μετά το τέλος του τρίτου μνημονίου αντιθέτως, έχουμε μια πτώση οριακή.

Υπενθυμίζω επίσης, ότι ο κ. Μητσοτάκης ως Αρχηγός της Αξιωματικής Αντιπολίτευσης το ’18, χλεύαζε αυτούς τους ρυθμούς ανάπτυξης και υποσχόταν στη ΔΕΘ τον Σεπτέμβριο του έτους εκείνου, ότι θα ανεβάσει τους ρυθμούς ανάπτυξης μέσα από μία δημοσιονομική πολιτική διαφορετική στο 4% ετησίως. Υποσχόταν χαμηλότερα πρωτογενή πλεονάσματα που είναι ένα ζήτημα που συζητάμε σήμερα στο νομοσχέδιο και υποσχόταν περισσότερα κονδύλια για τις δημόσιες επενδύσεις.

Δυστυχώς, αυτά δεν έγιναν. Η απόδοση της οικονομίας στην τελευταία εξαετία είναι απογοητευτική και θα πρέπει εδώ να αναφέρουμε το γεγονός ότι μέσα στο πλαίσιο αυτών των δημοσιονομικών περιορισμών στους οποίους η Νέα Δημοκρατία έχει θέση στην ελληνική οικονομία, διότι ο λόγος της κακής απόδοσης είναι το γεγονός ότι τα πρωτογενή πλεονάσματα όχι μόνο δεν μειώθηκαν σε σχέση με το ‘18 όπως υποσχόταν ο κ. Μητσοτάκης, αλλά αυξήθηκαν, και μάλιστα, θεωρείται προσόν προτέρημα το ότι έχουμε πιο ψηλά πρωτογενή πλεονάσματα.

Ακολουθείται με άλλα λόγια μία πολιτική αέναης λιτότητας από την Κυβέρνηση η οποία έχει αρνητικές επιπτώσεις στην ανάπτυξη. Και ανάπτυξη της οικονομίας αφορά το γεγονός ότι η «πίτα» δεν μεγαλώνει αρκετά και κατά συνέπεια, η αναδιανομή του εισοδήματος δεν μπορεί να γίνει όπως θα ήταν εφικτό κάτω από υψηλότερους ρυθμούς ανάπτυξης και τα μεσαία και τα χαμηλότερα στρώματα υποφέρουν.

Το νομοσχέδιο που έχουμε μπροστά μας, κατά βάση εισάγει τους νέους δημοσιονομικούς κανόνες της Ευρωπαϊκής Ένωσης, που υιοθέτησε η Ευρωπαϊκή Ένωση τον Απρίλιο του ’24. Και αυτοί ήδη εφαρμόστηκαν, όπως είπαμε, στις προηγούμενες συνεδριάσεις της Επιτροπής στον Προϋπολογισμό του 2025 που συζητήσαμε το Νοέμβριο και το Δεκέμβριο και εφαρμόζονται, επίσης, σε ένα τετραετές δημοσιονομικό πρόγραμμα το οποίο συζήτησε η Βουλή πριν από περίπου ένα χρόνο, πριν από 8-9 μήνες.

Οι δημοσιονομικοί αυτοί κανόνες εισάγουν τον νέο κανόνα για την για τις δαπάνες που είναι ο τρίτος, αν θέλετε, δημοσιονομικός κανόνας της Ευρωζώνης μαζί με το έλλειμμα του προϋπολογισμού στο 3% και τον κανόνα- που δεν τηρείται- για το ότι το δημόσιο χρέος πρέπει να είναι 60% και κάτω του Ακαθάριστου Εθνικού Προϊόντος. Αυτός ο τρίτος κανόνας έχουμε πει στις προηγούμενες συνεδριάσεις ότι έχει επίσης αντιαναπτυξιακή επίδραση στην οικονομία και βασίζεται στο γεγονός ότι θα πρέπει οι δαπάνες του κρατικού προϋπολογισμού της χώρας να μην αυξάνονται πέρα από κάποιο σημείο, διότι έχουμε πολύ μεγάλο δημόσιο χρέος. Και βεβαίως, το χρέος είναι ο λόγος για τον οποίο συνεχίζεται αυτή η πολιτική χαμηλής ανάπτυξης με έναν προϋπολογισμό ο οποίος στην ουσία δεν έχει υπάρξει αναπτυξιακός τα τελευταία χρόνια και θα συνεχίσει με αυτό το ρυθμό.

Ένα ζήτημα το οποίο δεν αντιμετωπίζει το νομοσχέδιο, είπαμε στις προηγούμενες συνεδριάσεις, σχετίζεται με τις αποκλίσεις του των προϋπολογισμών από το τελικό αποτέλεσμα, αυτά που υπολογίζουν στην αρχή του χρόνου δεν είναι ακριβώς αυτά που εκτελούνται στη διάρκεια του έτους. Υπάρχουν συμπληρωματική προϋπολογισμοί, υπάρχουν αποκλίσεις τις οποίες διαπιστώνει το Ελεγκτικό Συνέδριο και η τελευταία απόκλιση όσον αφορά τον απολογισμό του έτους 2022 υπό συζήτησε η Βουλή, ήταν σημαντική ήταν αρκετά μεγάλη πλησίαζε το 5% και οι διατάξεις του νομοσχεδίου αυτού δεν κάνουν τίποτε για να περιορίσουν αυτό το φαινόμενο. Το φαινόμενο, δηλαδή, του να είναι οι προϋπολογισμοί μία ιδανική εικόνα του τι θα ήθελε η κυβέρνηση για την οικονομία την επόμενη χρονιά η οποία όμως δεν εφαρμόζεται πιστά στην πράξη και τελικά έχουμε αυτές τις αποκλίσεις.

Το Άρθρο 73, το οποίο στο νομοσχέδιο έρχεται να επαναδιατυπώσει τον ορισμό της δημοσιονομικής διόρθωσης, δεν κάνει ουσιαστικά τίποτα για να σταματήσει αυτό το φαινόμενο, λέει ότι θα πρέπει αν υπάρξουν παρατυπίες ή συστημικές ή μεμονωμένες θα πρέπει να αφαιρούνται κάποια ποσά από τον Προϋπολογισμό του συγκεκριμένου φορέα, αλλά συνολικά αυτό δεν θεωρούμε ότι θα κάνει τίποτα σημαντικό για να μειώσει τις αποκλίσεις του Προϋπολογισμού από τα πραγματικά δεδομένα της εκτέλεσής του.

Επίσης, ένα άλλο Άρθρο, στο οποίο αναφερθήκαμε, το Άρθρο 84 αυτό δίνει μπόνους σε κάποιες κατηγορίες δημοσίων υπαλλήλων, ενστόλων και μη αν πετύχουν τους στόχους του Προϋπολογισμού. Το Άρθρο δεν ορίζει ούτε ποιοι υπάλληλοι θα είναι αυτοί ούτε βεβαίως βασίζεται στο σκεπτικό ότι αυτοί οι υπάλληλοι έχουν λόγο στην εκτέλεση του Προϋπολογισμού. Αυτός που έχει την ευθύνη και τον ουσιαστικό λόγο στην εκτέλεση και στην τήρηση των στόχων του Προϋπολογισμού είναι η πολιτική ηγεσία δεν είναι υπάλληλοι. Συνεπώς, αυτό το μπόνους που δίδεται αφενός δεν πρόκειται -κατά την άποψή μας- να αλλάξει τίποτα ουσιαστικό και κατά δεύτερο λόγο χρησιμοποιείται ως ένας μηχανισμός δημιουργίας πελατειακών σχέσεων μέσα στο Υπουργείο Εθνικής Οικονομίας με κάποιους υπαλλήλους, οι οποίοι θα πιστώνονται -με βάση τις αποφάσεις του εκάστοτε Υπουργού- ότι συνέβαλαν στο να συγκρατηθούν οι δαπάνες και να επιτευχθούν οι στόχοι του Προϋπολογισμού.

Έρχομαι, τώρα, στο Άρθρο 35, το οποίο αφορά τις ρήτρες διαφυγής. Σήμερα μαθαίνουμε από δημοσιεύματα του τύπου ότι η Ευρωπαϊκή Επιτροπή εισηγήθηκε θετικά μια απόφαση που πάρθηκε πρόσφατα και στα όργανα της Ευρωπαϊκής Ένωσης και στο ΝΑΤΟ που είναι η εξαίρεση των αμυντικών δαπανών από τον τακτικό προϋπολογισμό. Αυτή είναι μια απόφαση που μας βρίσκει εμάς αντίθετους. Ο κ. Μητσοτάκης είπε ότι προτίθεται να συμμετάσχει στο πρόγραμμα του ΝΑΤΟ για αύξηση των αμυντικών δαπανών στο 5% σε βάθος χρόνου. Αυτή η αύξηση θα είναι πολύ σημαντική και βεβαίως η Ευρωπαϊκή Ένωση για να το επιτρέψει αυτό αφαιρεί τις αμυντικές δαπάνες από τον τακτικό προϋπολογισμό. Δεν θα προσμετρώνται πλέον στο έλλειμμα. Αυτό, όμως, δεν σημαίνει ότι οι χώρες δεν θα έχουν πραγματικό έλλειμμα απλώς δεν θα φαίνεται στα χαρτιά. Η Ευρωπαϊκή Επιτροπή υπολόγισε σύμφωνα με δημοσιεύματα που κυκλοφόρησαν σήμερα ότι το πραγματικό έλλειμμα που θα προέλθει από αυτή την πολιτική αύξησης των αμυντικών δαπανών, η οποία δεν θα αναγράφεται στο τακτικό έλλειμμα του προϋπολογισμού, αλλά θα υπάρχει η εξαίρεσή τους ότι θα φτάσει να προκαλέσει μία ετήσια αύξηση του δημοσίου χρέους της τάξης του 1,8%. Είμαστε, ήδη, η πιο καταχρεωμένη χώρα στην Ευρωπαϊκή Ένωση και με την εξαίρεση των αμυντικών δαπανών από τον Προϋπολογισμό δεν θα πρέπει οι δαπάνες για την άμυνα της χώρας μας να βρίσκονται στα όρια των δημοσιονομικών κανόνων, θα βρίσκονται έξω. Αυτές οι δαπάνες θα αυξάνονται έξω από τους κανόνες που μας πειθαρχούν υποτίθεται σε σχέση με το χρέος και θα δημιουργούν πραγματική αύξηση του χρέους χρόνο με το χρόνο, γιατί αυτό είναι ένα πρόγραμμα μακροπρόθεσμο. Φοβόμαστε ότι αυτή είναι μια καταστροφική πολιτική για μια χώρα καταχρεωμένη όπως είναι η Ελλάδα. Αντί δηλαδή να συγκρατήσουμε τις αμυντικές δαπάνες σε ένα λογικό όριο και να υιοθετούμε μια πολιτική, η οποία να αναδιανέμει το εισόδημα καλύτερα στα χαμηλότερα κοινωνικά στρώματα έχουμε μια πολιτική που επιδοτεί τον πόλεμο στην Ουκρανία. Αυτός είναι ο βασικός λόγος. Εμείς διαφωνούμε ριζικά.

Έρχομαι τώρα στον χρόνο που απομένει σε δύο ακόμη σημεία. Το ένα σχετίζεται με την επιδότηση ενοικίου. Την συζητήσαμε ήδη στις προηγούμενες συνεδριάσεις της Επιτροπής. Θα πρέπει να πω ότι αυτό δεν είναι επαρκές μέτρο. Το πρόβλημα που αντιμετωπίζει η ελληνική οικονομία με την στέγαση σήμερα είναι πολύ ευρύτερο. Η επιδότηση ενός ενοικίου το μήνα είναι στην πραγματικότητα επιδότηση των ιδιοκτητών που αυξάνουν τα ενοίκια και όχι των ενοικιαστών, γιατί από τους ενοικιαστές που θα παίρνουν αυτή την επιδότηση από το κράτος τα χρήματα θα πάνε αμέσως στους ιδιοκτήτες. Βέβαια, ο πληθωρισμός στη χώρα για αυτόν το μήνα έχει φτάσει στο 3,6% τη στιγμή που στην ευρωζώνη είναι στο 2%. Έχουμε με άλλα λόγια πληθωρισμό σχεδόν διπλάσιο αυτού της ευρωζώνης και αντί να υπάρξουν μέτρα για τη συγκράτηση των τιμών ιδίως σε είδη βασικής ανάγκης, όπως είναι και τα ενοίκια για μεγάλη μερίδα του πληθυσμού, υπάρχει επιδότηση τους. Αυτό είναι μια ενθάρρυνση για να συνεχίσουν να αυξάνουν τα ενοίκια.

Τέλος, στο άρθρο 88 για τα clawback, εδώ υπάρχει ένα τετρασέλιδο άρθρο, το οποίο πρέπει να ξεπερνάει τις χίλιες σελίδες, δεν είμαι σίγουρος ότι οι ίδιοι οι Υπουργοί που το έγραψαν, που το παρουσιάζουν, το καταλαβαίνουν σε κάθε λεπτομέρεια, γιατί είναι υπερβολικά δαιδαλώδες και σύνθετο, αλλά σε κάθε περίπτωση, η πρόβλεψη είναι να παραταθεί η αποπληρωμή των χρεών που έχει ο ΕΟΠΥΥ σε επιχειρήσεις, μεταξύ των οποίων και στα Διαγνωστικά Κέντρα, δηλαδή, πρόκειται για μικροβιολογικά εργαστήρια, τα οποία έχουν τεράστιες οφειλές από το δημόσιο, δηλαδή, το δημόσιο τους οφείλει, συσσωρευμένα από την περίοδο του κορονοϊού και ακόμη δεν τα έχουν πάρει, αυτές οι επιχειρήσεις πολύ συχνά βρίσκονται στο όριο της επιβίωσής τους και δυστυχώς, με την πρόβλεψη του συγκεκριμένου άρθρου, θα αναβληθούν άλλα 5 χρόνια οι αποπληρωμές του δημοσίου προς αυτούς.

Δεν υπάρχει επίσης και καμία προτεραιοποίηση του ποιος θα αρχίσει να λαμβάνει τα χρωστούμενα από το δημόσιο μεταξύ των φορέων που είχανε κάνει συμβάσεις clawback με το δημόσιο τη περίοδο του κορονοϊού. Αυτό είναι προβληματικό, θα πρέπει να υπάρχει σε αυτή τη ρύθμιση προτεραιοποίηση, γιατί κάποιες επιχειρήσεις αδυνατούν να επιβιώσουν, ενώ κάποιες άλλες έχουν αυτή τη δυνατότητα, το συγκεκριμένο άρθρο δεν έχει καμία πρόβλεψη επ’ αυτού, το μόνο που προβλέπει είναι, ότι ο προϋπολογισμός σιγά σιγά θα τα ξοφλάει σε βάθος χρόνου γιατί δεν αντέχει να τα ξοφλήσει περισσότερο, τη στιγμή, βεβαίως, που οι αμυντικές δαπάνες θα εκτιναχθούν στον ουρανό, εξαιτίας της απόφασης που πήρε ο Πρωθυπουργός να δεχθεί την πρόταση του Προέδρου Τραμπ, τη παράλογη πρόταση του Προέδρου Τραμπ, να τις πάει στο 5% ετησίως.

Τα υπόλοιπα, κύριε Πρόεδρε, επειδή ο χρόνος έχει εξαντληθεί, θα τα φυλάξουμε για την Ολομέλεια. Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Πέτσας.

**ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ:** Ευχαριστώ, κύριε Πρόεδρε. Ήθελα να θίξω κάποια άρθρα του νομοσχεδίου, αλλά απ’ όσα άκουσα από τον κ. Τσακαλώτο, τον κ. Καζαμία και από τον κ. Βιλιάρδο, θα ήθελα να τοποθετηθώ στα δύο θέματα της κοινωνικής κατοικίας και της λεγόμενης λιτότητας που χρησιμοποίησε ο κ. Καζαμίας και θα αναφερθώ μετά στο μητρώο παροχών.

Καταρχάς, είπε ο κ. Τσακαλώτος, σχολιάζοντας με αρνητική διάθεση απ’ ότι κατάλαβα το άρθρο που αφορά σε αυτό το νομοσχέδιο, την υλοποίηση της δέσμης του Πρωθυπουργού για την επιδότηση ενοικίου και θα περίμενα από την Αντιπολίτευση και χρησιμοποιώ σαν παράδειγμα αυτά που άκουσα από τον κ. Τσακαλώτο, να πει ότι είναι ένα μέτρο θετικό, να πει ότι είναι ένα μέτρο το οποίο προστίθεται σε μια πλειάδα άλλων μέτρων για την αντιμετώπιση του προβλήματος της στέγης, όπως είναι η κοινωνική αντιπαροχή για παράδειγμα, όπως είναι η κατασκευή εστιών για τους φοιτητές μας, δεν άκουσα κάτι επ’ αυτού, άκουσα, όμως, νεφελώδη επιχειρήματα για τη μεταπολεμική Ελλάδα σε σχέση με το μέτρο της αντιπαροχής το οποίο είχε εφαρμοστεί από τις δεκαετίες του 50’, του 60’ και του 70’, το οποίο είχε ως αποτέλεσμα, για να μην ξεχνούμε, ένα πολύ μεγάλο ποσοστό ιδιοκατοίκησης στην Ελλάδα.

Η Ελλάδα, ιδίως όταν δεν υπήρχε πολύ έντονο το φαινόμενο της αστυφιλίας, είχε από τα υψηλότερα ποσοστά ιδιοκατοίκησης στην Ευρώπη. Σήμερα 7 στους 10 Έλληνες ζουν σε ιδιόκτητη κατοικία. Πριν από μερικές δεκαετίες ήταν 8 στους 10. Ποσοστά μεγαλύτερα του 90% βλέπουμε μόνο σε χώρες του πρώην ανατολικού μπλοκ, στη Ρουμανία για παράδειγμα, ή σε κάποιες χώρες όπως είναι η Βουλγαρία, εκεί όπου στην ουσία διαδέχτηκαν την κατάσταση την οποία βίωναν οι πολίτες παίρνοντας το σπίτι στα χέρια τους, την ιδιοκτησία τους. Αντίθετα, σε χώρες όπου υπάρχει πολύ χαμηλό ποσοστό ιδιοκατοίκησης, όπως για παράδειγμα η Γερμανία, η Αυστρία, η Γαλλία, εκεί υπάρχει μεγάλο ποσοστό κοινωνικής στέγης.

Αν δει κανείς τα στοιχεία που δημοσιεύει η Eurostat, αλλά και μπορεί να τα αναζητήσει με ένα απλό γκουγκλάρισμα εδώ όπως καθόμαστε, θα δει, ότι οι χώρες που έχουν χαμηλό ποσοστό ιδιοκατοίκησης έχουν υψηλότερο ποσοστό κοινωνικής στέγης, σε ποσοστά μέχρι και 23% στην Αυστρία, 16%, 17% σε κάποιες άλλες ευρωπαϊκές χώρες. Αυτό συμβαίνει ακριβώς σαν αντιστάθμισμα στο γεγονός της χαμηλής ιδιοκατοίκησης. Στην Ελλάδα, ερχόμαστε τώρα αντιλαμβανόμενοι ότι είναι ένα οξύ κοινωνικό πρόβλημα και μετά από δεκαετίες αποεπένδυσης στην κοινωνική κατοικία στην Ελλάδα, θυμίζω, ότι υπήρχε στο παρελθόν ο Οργανισμός Εργατικής Κατοικίας, ο οποίος παρείχε φθηνή στέγη σε εργαζόμενους χαμηλού εισοδήματος, ερχόμαστε μετά από δεκαετίες, έρχεται η ελληνική Κυβέρνηση του Κυριάκου Μητσοτάκη και προσθέτει στα μέτρα της κοινωνικής αντιπαροχής και της φοιτητικής στέγης και το μέτρο της επιδότησης ενοικίου, όπως σας είπα πριν.

Θα περίμενα κάποιος να τον χαιρετήσει, σε μια προσπάθεια να εξεύρουμε μια ισορροπία ανάμεσα στην ιδιοκατοίκηση και στο ενοίκιο, με έναν τρόπο που δεν θα απομυζά πάρα πολύ μεγάλο ποσοστό από το μηνιαίο εισόδημα των πολιτών. Αυτά τα λέω ακριβώς για να μην έχουμε ψευδής εικόνα ότι υπάρχει ένα χαμηλό ποσοστό κοινωνικής στέγης και η Κυβέρνηση δεν κάνει τίποτα γι’ αυτό, αλλά και να μην αγνοούμε την ιστορική διαδρομή.

Δεύτερον. Είπε ο κ. Καζαμίας ότι βιώνουν οι Έλληνες από την Κυβέρνηση του Κυριάκου Μητσοτάκη μια συνεχιζόμενη λιτότητα σε αντίθεση με τις προεκλογικές εξαγγελίες του 2018 ή του 2019. Λιτότητα, απ’ όσο ξέρω, είναι όταν μειώνονται οι μισθοί και όταν αυξάνονται οι φόροι. Στην Ελλάδα του Κυριάκου Μητσοτάκη από το 2019 και μετά, έχουν μειωθεί 72 φόροι και έχουν αυξηθεί οι μισθοί και στον δημόσιο τομέα και στον ιδιωτικό τομέα.

Θυμίζω δε για τον ιδιωτικό τομέα, ότι έχουμε φτάσει σε επίπεδα μέσου μισθού, αν θυμάμαι καλά από κάποια στοιχεία που είδαν χτες, κοντά στα 1.400 ευρώ, κάτι το οποίο είναι πολύ κοντά στην προεκλογική δέσμευση του Πρωθυπουργού για 1.500 ευρώ μέσο μισθό στο τέλος αυτής της τετραετίας το 2027. Για δε τον δημόσιο τομέα, «ξεπάγωσαν» οι μισθοί των δημοσίων υπαλλήλων μετά από 13 ολόκληρα χρόνια πέρυσι και δίνονται για τρίτη φορά φέτος αυξήσεις στις συντάξεις.

Ποια λιτότητα λοιπόν; Μην μπερδεύουμε την αύξηση των φορολογικών εσόδων που δημιουργεί ένα μεγάλο περιθώριο για την επίτευξη των δημοσιονομικών στόχων η οποία προήλθε από την ανάπτυξη, με την αύξηση των φορολογικών συντελεστών. Δεν υπήρξε καμία αύξηση των φορολογικών συντελεστών, υπήρχαν μόνο μειώσεις φόρων. Και η αύξηση των εσόδων οφείλεται στην αποκατάσταση της εμπιστοσύνης και στην ταχεία ανάπτυξη της ελληνικής οικονομίας.

Για δε τους ρυθμούς ανάπτυξης τους οποίους έγινε σύγκριση στο παρελθόν, έχω να πω ότι την περίοδο 2015-2018 ήταν μία χρυσή εποχή «παχιών αγελάδων» για όλους, λόγω της των προγραμμάτων ποσοτικής επέκτασης των κεντρικών τραπεζών παντού στον κόσμο. Η Ελλάδα είχε σταθερούς ρυθμούς, δηλαδή νομίζω δεν είχε ανάπτυξη παρά μόνο έναν χρόνο τον τελευταίο. Όταν όλοι οι άλλοι έτρεχαν κι όταν «έβρεχε λεφτά» εμείς κρατάγαμε ομπρέλα, λόγω της πολιτικής των ΣΥΡΙΖΑ-ΑΝΕΛ την περίοδο 2015-2019. Αυτή είναι η αλήθεια.

Ενώ, αντίθετα, την περίοδο που εμείς τρέχουμε, μετά ιδίως την πανδημία από το 2020 και μετά, έχουμε υπέρ τριπλάσιους ρυθμούς ή υπέρ τετραπλάσιους ρυθμούς ανάπτυξης από το μέσο όρο της ευρωζώνης. Και θα συνεχίσουμε να έχουμε ταχύτερους ρυθμούς ανάπτυξης με αυτή την πολιτική αυτής της Κυβέρνησης, πράγμα που αποτυπώνεται και στο γεγονός ότι αυξάνεται το κατά κεφαλήν ΑΕΠ ταχύτερα από ό,τι στους εταίρους μας και μειώνεται η απόσταση που μας χωρίζει από το μέσο όρο της ευρωζώνης και στο επίπεδο των εισοδημάτων.

Τελευταίο στοιχείο, κ. Πρόεδρε κι ευχαριστώ για την ανοχή σας, έχει να κάνει με μια πολύ σοβαρή μεταρρυθμιστική πρωτοβουλία αυτού του νομοσχεδίου. Έχει να κάνει με την καθιέρωση στο Μέρος ΣΤ΄ του Μητρώου Παροχών και Ενισχύσεων. Είναι μία κίνηση που έπρεπε να γίνει, ώστε να αποτυπώνεται παντού τι παροχές λαμβάνει ένα φυσικό πρόσωπο, ο καθένας συμπολίτης μας, να μπορεί να σχεδιαστεί μια καλύτερη κοινωνική πολιτική χωρίς να υπάρχουν υπερβολές ή ad hoc ρυθμίσεις και να μπορούν να συνάγονται στοιχεία ώστε να καθοδηγούν την εκάστοτε Κυβέρνηση, ώστε να σχεδιάζει καλύτερα τη στήριξη των πιο αδύναμων όπου υπάρχει ανάγκη.

Νομίζω ότι είναι ένα άρθρο το οποίο θα πρέπει να το χαιρετίσουμε και δίνω συγχαρητήρια στην ηγεσία του Υπουργείου Οικονομίας και Οικονομικών που φέρνει αυτό το άρθρο σε αυτό το νομοσχέδιο.

Ευχαριστώ, κ. Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κύριο Πέτσα.

Τον λόγο τώρα έχει η κυρία Καραγεωργοπούλου Ελένη, βουλευτής της «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ», για πέντε λεπτά.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ, κ. Πρόεδρε.

Θα αντιπαρέλθω όσα ακούστηκαν προηγουμένως από τον κ. Πέτσα ως πολύ υποκριτικά και εκτός αντικειμένου συζήτησης, καθώς ακούμε σε επανάληψη το αφήγημα της κυβερνητικής πλειοψηφίας περί της επιτυχίας μιας οικονομίας χώρας, η οποία βιώνει τη «φτωχοποίηση» του πληθυσμού της, την απομείωση της αγοραστικής δύναμης των πολιτών, την πραγματική συρρίκνωση των εισοδημάτων και θα περάσω σε ορισμένα στοιχεία που ήθελα να θίξω εξ αρχής επί του νομοσχεδίου, σε συνέχεια όσων είπε ο Ειδικός Αγορητής μας αφενός και αφετέρου, όσων ακούστηκαν στην πρώτη και στη δεύτερη συνεδρίαση μετά την ακρόαση των φορέων.

Με βάση τα όσα απάντησε η ΕΛΣΤΑΤ σε σχετικό ερώτημά μου, το συμπέρασμα είναι, κ. Πετραλιά, ότι κάνει απλά στατιστική καταγραφή του δημοσιονομικού αποτελέσματος η ΕΛΣΤΑΤ, μετατρέποντας ταμειακά σε δεδουλευμένα χωρίς να προβαίνει σε ανεξάρτητο λογιστικό έλεγχο. Αυτό δήλωσαν.

Δηλαδή, επιβεβαίωσε ότι δεν τηρείται η Ευρωπαϊκή Οδηγία για εφαρμογή του λογιστικού συστήματος σε δεδουλευμένη βάση και συνεπώς, κανένας δεν απομένει που να προβαίνει σε εξωτερικό έλεγχο στα νούμερα της ΕΛΣΤΑΤ, δηλαδή αν σωστά μετατρέπει τα ταμειακά σε δεδουλευμένα.

Επιμένουμε σε αυτό, γιατί στην πραγματικότητα η μετατροπή είναι μια πάρα πολύ δύσκολη διαδικασία και δεν μπορεί κανείς να νιώθει ασφαλής ότι αυτό το αποτέλεσμα που παράγει αυτή η μετατροπή είναι κάτι ρεαλιστικό, είναι κάτι κατορθωτό και ανταποκρίνεται σε αυτό που κάνει να είναι.

Η κυρία Μιαούλη η Πρόεδρος του Ελληνικού Δημοσιονομικού Συμβουλίου, είπε επίσης ότι δεν μπαίνει καθόλου στον έλεγχο του Απολογισμού Δαπανών, ούτε του Γενικού Ισολογισμού. Ήταν εξαιρετικά αρνητική στο θέμα αυτό. Εσείς επιμένατε από την άλλη ότι μετατρέπονται όλα τα δεδομένα από ταμειακή σε δεδουλευμένη βάση, τα πιστοποιεί μάλιστα η Eurostat και επομένως, παραμένει εάν λάβουμε υπόψη μας αυτή την απάντησή σας, η αντίθεση με την Ευρωπαϊκή Οδηγία. Και εννοείται ότι η Eurostat δεν κάνει λογιστικό έλεγχο αν τα νούμερα είναι σωστά.

Αναφέρατε επίσης για το Μητρώο Δεσμεύσεων που παρακολουθεί τα ληξιπρόθεσμα, αλλά αυτό δεν αποτελεί οικονομική κατάσταση στο Λογιστικό Σύστημα Δεδουλευμένης Βάσης. Το Μητρώο Δεσμεύσεων είναι αυτό που επιλαμβάνεται της παρακολούθησης, ουσιαστικά, των υποχρεώσεων.

Να περάσω σε μια άλλη δήλωση της Προέδρου του Δημοσιονομικού Συμβουλίου η οποία είναι αρκετά ασαφής, διότι μιλά για θετική δημοσιονομική και μακροοικονομική εικόνα της Χώρας, εκτιμώντας ότι διασφαλίζεται η τήρηση τιμής αναφοράς για το έλλειμμα της Γενικής Κυβέρνησης στο 3% του ΑΕΠ, δεδομένου ότι σύμφωνα με την Ετήσια Έκθεση Προόδου 2025, αυτό προβλέπεται, είπε, να διαμορφωθεί στο 0,1% του AΕΠ για το 2025 και παράλληλα, διατηρείται η αναγκαία δημοσιονομική πειθαρχία, ώστε να συνεχιστεί η εύλογη και διατηρήσιμη αποκλιμάκωση του λόγου Χρέους προς το ΑΕΠ. Και δεν αναφέρεται με σαφήνεια σε ποιο ΑΕΠ αφορά η δήλωσή της, στο πραγματικό ή στο δυνητικό; Γιατί υπάρχει διαφορά ανάμεσα στο ένα και στο άλλο.

Δηλαδή, ανάλογα με το τι είναι ο παρονομαστής, υπάρχει και ένα διαφορετικό αποτέλεσμα σε σχέση με την Αποτίμηση του Χρέους.

Θα περάσω στο υπόμνημά του Ινστιτούτου Μικρών Επιχειρήσεων, το οποίο λίγο ως πολύ, σας μιλούν για αβεβαιότητα και ασυμμετρία στις σχέσεις Δημοσίου και ιδιωτών που εντείνεται με το νέο Δημοσιονομικό Πλαίσιο. Εστιάζουν την προσοχή τους στο ότι οι μικρές επιχειρήσεις δεν διαθέτουν την κεφαλαιακή επάρκεια για να απορροφήσουν αιφνίδιες μεταβολές. Κινδυνεύουν να βρεθούν αντιμέτωπες με αδυναμία καταβολής μισθών, εισφορών ή ακόμα και με αναστολή λειτουργίας λόγω της μη εξόφλησης τιμολογίων και η καθιέρωση όλων αυτών των κανόνων μέσα από το συγκεκριμένο νομοσχέδιο σε τίποτα δεν βοηθά την επίλυση προβλημάτων, τα οποία σας τα θιγούν σε ένα πολύ μακροσκελές υπόμνημα και με το οποίο σας προτρέπουν ουσιαστικά να προβείτε σε εκείνη τη λήψη μέτρων για την ενεργοποίηση Θεσμικών Εγγυήσεων, για συνέχιση των υπαρχουσών συμβάσεων και αλλαγών εκεί που χρειάζεται, στο Δημοσιονομικό Σχεδιασμό, ώστε να περιοριστούν τα ρίσκα στις επιχειρήσεις που υλοποιούν κρίσιμες λειτουργίες.

Συνεπώς, για εμάς ο Δημοσιονομικός Έλεγχος που προβλέπεται σε εκείνες τις διατάξεις του νομοσχεδίου, κυρίως του Ε’ Μέρους, κατατείνει να οδηγεί σε πλήρη αδιαφάνεια, σε έλλειψη συμμετοχικότητας και σε ανυπαρξία θεσμικής αξιοπιστίας. Επομένως, βλέπουμε πάρα πολλά σημεία στα οποία, αν είχαμε χρόνο, θα μπορούσαμε να αναφερθούμε, αλλά περιορίζομαι ενδεικτικά στην περίπτωση του άρθρου 31, το οποίο καταγγέλλεται από το Ελεγκτικό Συνέδριο ότι επιχειρεί με έναν τρόπο να απομειώσει σε μεγάλο βαθμό τις αρμοδιότητες του Ελεγκτικού Συνεδρίου που είναι το Ανώτατο Δημοσιονομικό Δικαστήριο και ο ανώτατος Θεσμός Δημοσιονομικού Ελέγχου της Χώρας. Για εμάς αυτού του είδους ο περιορισμός των αρμοδιοτήτων του Ελεγκτικού Συνεδρίου παραπέμπει σε μία τάση που έχει η Κυβέρνησή σας προς τη διαφθορά και τα οικονομικοπολιτικά «εγκλήματα» και με τη λογική ότι έπονται τα Εξοπλιστικά Προγράμματα των 26 δις, καταλαβαίνετε ότι το να απομειώνονται οι αρμοδιότητες του Ελεγκτικού Συνεδρίου προοιωνίζεται νομίζω, ένα ακόμα σκάνδαλο που βρίσκεται προ των θυρών της Ελληνικής πραγματικότητας.

Σας ζητάει μετ’ επιτάσεως να απαλειφθούν οι διατάξεις 2 και 3 το ίδιο το Ελεγκτικό Συνέδριο, από το άρθρο 31 του παρόντος νομοσχεδίου, που προκλητικά εμφιλοχωρούν με έναν τρόπο αποψίλωσης των αρμοδιοτήτων του.

Σε ότι αφορά το άρθρο 81, υπάρχει επίσης ένα σημαντικό υπόμνημα του συλλόγου ειδικού επιστημονικού προσωπικού της αρχής εξέτασης προδικαστικών προσφυγών, για την επιχειρούμενη παράταση αποσπάσεων προσωπικού που υπηρετεί στη διεύθυνση ελέγχου δράσεων του μηχανισμού ανάκαμψης και ανθεκτικότητας. Σας λένε και νομίζουμε ότι υπάρχει μεγάλη αλήθεια σε αυτό ότι επιδεικτικά αγνοείτε το όριο ως προς τις νέες αποσπάσεις και σε συνδυασμό με τις ήδη υπάρχουσες αποσπάσεις σε ιδιαίτερα γραφεία υπουργών δημιουργείται ένα εκρηκτικό τοπίο αποψίλωσης της ΕΑΔΗΣΥ από υπαλλήλους υψηλών προσώπων, με άμεσο αποτέλεσμα και αντίκτυπο στην υπονόμευση της λειτουργίας των Ανεξάρτητων Αρχών. Φυσικά και βοηθάει αυτό τη διαφθορά και όσα άλλα οικονομικά εγκλήματα μπορεί να διαπράττονται με τη δική σας ανοχή και τη δική σας επικρότηση στην πραγματικότητα.

Για το άρθρο 70, ακούστηκαν πολλά σε σχέση με το λεγόμενο ψηφιακό κράτος της επιστροφής του ενοικίου και αυτό πώς επιδρά στα λάθη των προσυμπληρωμένων δηλώσεων και στο γεγονός ότι όπως έχει καταγγείλει και ο Συνήγορος του Πολίτη αγνοείτε την κατηγορία των συνταξιούχων που δεν θα τους έχει καταβληθεί το μήνα Σεπτέμβριο σημείο αναφοράς η σύνταξη, αλλά θα δικαιούνται να την έχουν και δεν εξαρτάται από τους ίδιους το τι δεν θα έχει καταβληθεί. Αυτοί γιατί πρέπει να εξαιρούνται; Εκείνοι οι συνταξιούχοι οι φορολογούμενοι, οι οποίοι δεν θα έχουν λάβει γνώση της όλης διαδικασίας και που δεν έχουν συμπεριλάβει τους ειδικούς κωδικούς των μισθωτηρίων στα φορολογικά έντυπα Ε1, γιατί πρέπει να εξαιρεθούν από αυτή τη διαδικασία; Δηλαδή, ενώ υποκρίνεστε ότι έχετε όλη τη διάθεση να προσφέρετε αυτό το ελάχιστο βοήθημα σε αυτή την κατηγορία ευάλωτων κοινωνικών ομάδων, δεν συντελείτε με έναν τρόπο νομοθετικά στο να πληρούνται κάποιες προϋποθέσεις τέτοιες που να συγκαταλέξουν στην ομάδα αυτή το μέγιστο δυνατό των φορολογουμένων και πολιτών που δικαιούνται με κανόνες ισονομίας και ισοπολιτείας να λάβουν αυτή τη μικρή ενίσχυση, την απειροελάχιστη μικρή ενίσχυση, που έτσι κι αλλιώς τη δικαιούνται και για κάποιο λόγο που αφορά στην απομείωση της αξίας των εισοδημάτων τους λόγω του πληθωρισμού, του αυξημένου πληθωρισμού και της ακρίβειας έχουν στοχοποιηθεί οικονομικά και έχουν φτωχοποιηθεί σε πολύ μεγαλύτερο βαθμό απ’ ότι στο παρελθόν.

Αυτό είναι κάτι εξάλλου που φαίνεται και αποδεικνύεται μέσα από τις διαδικασίες αναγκαστικής εκτέλεσης, που δυστυχώς με τη δική σας παρότρυνση συνεχίζονται με αμείωτο βαθμό από τα funds, τις εταιρίες ειδικού σκοπού, σε συνεργασία με το δεξί σας χέρι, τους τραπεζίτες, τους ανάλγητους τραπεζίτες, οι οποίοι προβαίνετε με ρυθμούς πολύ εντατικούς σε κατασχέσεις και αφαιρέσεις ιδιοκτησίας με τον πιο βάναυσο τρόπο για πολύ μικρά χρέη έναντι πολύ ευάλωτων πολιτών, οι οποίοι φτωχοποιήθηκαν με τη δική σας ευθύνη, την ευθύνη της δικής σας οικονομικής πολιτικής. Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Πετραλιάς.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Οικονομίας και Οικονομικών):** Ευχαριστώ πολύ, κύριε Πρόεδρε. Θέλω να σας ευχαριστήσω καταρχήν όλους για τις παρεμβάσεις σας και τα ουσιαστικά σχόλια που τέθηκαν και να απαντήσω. Καταρχήν, για να υπάρχει πλήρη διαφάνεια και προβλεψιμότητα για αύριο στην Ολομέλεια, ζήτησα και ετοιμάσαμε από σήμερα τις νομοτεχνικές βελτιώσεις να τις καταθέσουν, για να τις έχετε υπόψιν, στη βάση όσων είπαμε στις προηγούμενες συνεδριάσεις.

Έτσι, λοιπόν, πρώτον για το δημοσιονομικό συμβούλιο στο άρθρο 6 του σχεδίου νόμου, στην παράγραφο 6, διαγράφονται οι λέξεις «η οποία δύναται να ανανεωθεί μία φορά για ισόχρονο διάστημα για τη θητεία του Δ.Σ.» και προστίθεται στην πιο πάνω παράγραφο που έχει τη διαδικασία του διαγωνισμού που λέει απλά ότι «δικαίωμα συμμετοχής στον ανοικτό διαγωνισμό έχουν και τα απερχόμενα μέλη του Δ.Σ. για μία φορά μετά την ολοκλήρωση της θητείας τους». Όπως το είπαμε. Άρα, είναι σαφές ότι δεν ανανεώνεται από κάποια απόφαση, απλά γίνεται ανοιχτός διαγωνισμός.

Να διαβάσω λίγο τη διαδικασία. «Η διαδικασία επιλογής του Διοικητικού Συμβουλίου πραγματοποιείται με ανοικτό διαγωνισμό. Επιτροπή που αποτελείται από τον Υπουργό Εθνικής Οικονομίας, τον Διοικητή της Τραπέζης Ελλάδος και τον Πρόεδρο του Ελεγκτικού Συνεδρίου καταρτίζει κατάλογο επικρατέστερων υποψηφίων με βάση προκαθορισμένα και αντικειμενικά κριτήρια. Ο κατάλογος των επικρατέστερων υποψηφίων αποτελείται από διπλάσιο αριθμό υποψηφίων σε σχέση με τον αριθμό των θέσεων και υποβάλλεται στο Υπουργικό Συμβούλιο. Το Υπουργικό Συμβούλιο επιλέγει τον Πρόεδρο και τα μέλη του ΔΣ και το ΔΣ εγκρίνεται από την Ειδική Μόνιμη Επιτροπή Θεσμών και Διαφάνειας της Βουλής». Είναι η διαδικασία που είναι σε όλες τις ανεξάρτητες αρχές. Επομένως, απλά δίνουμε το δικαίωμα όχι ανανέωσης – ξεκάθαρα - να συμμετέχουν εφόσον κριθεί ότι είναι άξιοι στον διαγωνισμό με ίδιους όρους που είναι με όλους τους άλλους υποψηφίους και για μία φορά μόνο.

Δεύτερον, για το άλλο που τέθηκε δημοσιονομικό συμβούλιο, άρθρο 11, παράγραφο 3. Απλά να πω ότι λέμε ότι μπορεί να παίρνει ως έξι ΙΔΟΧ μέχρι την πλήρωση των μόνιμων θέσεων. Δηλαδή, μιλάμε για πάρα πολύ «ελαφριά» ρύθμιση. Όλοι συμφωνήσαμε ότι πρέπει να πάρει κάποιους βασικούς ανθρώπους σχετικά γρήγορα. Είναι με 7 άτομα ειδικό επιστημονικό προσωπικό. Δε νομίζω ότι υπάρχει κάποιο θέμα, μέχρι να καλυφθούν οι μόνιμες θέσεις, οι οποίοι ΙΔΟΧ μπορεί να κάνουν και θέσεις για μόνιμες. Υπάρχει προκήρυξη. ΑΣΕΠ είναι και οι ΙΔΟΧ.

Η δεύτερη νομοτεχνική αφορά αυτό που τέθηκε για το Ελεγκτικό Συνέδριο στο άρθρο 31. Αυτό που αναφέρατε και εσείς κυρία Καραγεωργοπούλου, μόλις. Να πω ότι αυτή η πρόταση για τις παραγράφους 2 και 3 του άρθρου 31 ήταν πρόταση του μέλους του Ελεγκτικού που ήταν στην ομάδα εργασίας. Σε κάθε περίπτωση αφού τέθηκε εδώ από την Αντιπρόεδρο του Ελεγκτικού που ήρθε στη διαβούλευση, στο άρθρο 31, όπως ακριβώς είναι και στην Έκθεση του Ελεγκτικού Συνεδρίου που συνοδεύει το νομοσχέδιο, κάνουμε ακριβώς τις προσθήκες και τις διαγραφές που λέει η Έκθεση. Στο άρθρο 31 μετά τις λέξεις «ως ανώτατο δημοσιονομικό δικαστήριο» προστίθενται οι λέξεις «και ο ανώτατος θεσμός δημοσιονομικού ελέγχου». Διαγράφονται οι λέξεις «και ειδικότερα στα άρθρα 8, 9 κ.λπ.» που λέει στην παράγραφο 1 και διαγράφονται και οι παράγραφοι 2 και 3. Ακριβώς όπως το έχει θέσει το Ελεγκτικό, χωρίς καμία απόκλιση.

Τρίτον, για το θέμα που τέθηκε για τις βελτιώσεις από την ΕΣΑΜΕΑ που έθεσε ο κ. Κουκουλόπουλος. Προσθέτουμε στο άρθρο 72 του σχεδίου νόμου στα 250 ευρώ στην ενίσχυση εξουσιοδοτική διάταξη ως εξής: «με κοινή απόφαση του Υπουργού Εθνικής Οικονομίας και Οικονομικών και κατά περίπτωση των Υπουργών Εσωτερικών, Εργασίας Κοινωνικής Ασφάλισης και Κοινωνικής Συνοχής και Οικογένειας, είναι δυνατή η προσθήκη κατηγοριών δικαιούχων της παρ. 2. Η παράγραφος 2 είναι για τα άτομα με αναπηρία. Ακριβώς να εξηγήσω το πρόβλημα. Υπάρχουν μικρός αριθμός ατόμων με αναπηρία που αμείβεται κυρίως από ΟΤΑ και δεν παίρνει αναπηρικά επιδόματα ΟΠΕΚΑ, ούτε αναπηρική σύνταξη. Δεν έχουν καταγραφεί κάπου σε μητρώο. Γι’ αυτό κάνουμε και τα μητρώα. Θα καταγραφούν, ώστε να προστεθούν και αυτοί να πάρουν τα 250 ευρώ, εάν υπάρχει αποκλεισμός σε κανένα άτομο με αναπηρία. Είναι σαφές.

Αυτές είναι οι τρεις νομοτεχνικές. Θα τις καταθέσουμε να τις έχετε υπόψη σας και για την Ολομέλεια.

Τέθηκαν αρκετά θέματα για το άρθρο 70, για τα ενοίκια. Καταρχήν, να πω ότι σε σχέση με τη διαβούλευση, αν προσέξατε, έχουν γίνει κάποιες τροποποιήσεις ακριβώς για να λάβουν υπόψη αυτά τα σχόλια και να εξηγήσω. Το ένα είναι το σχόλιο της ΠΟΜΙΔΑ που εξηγήσαμε σε προηγούμενη συνεδρίαση ότι είναι επί των ποσών που καταβλήθηκαν, γι’ αυτό η ΑΑΔΕΕ κάνει ελέγχους και γι’ αυτό έχει στην εξουσιοδοτική συμπληρωθεί και γίνονται διασταυρώσεις. Για τα ποσά με βάση το τι λέει το μισθωτήριο, τι λέει ότι κατέβαλε, τι έχει δηλώσει ο ιδιοκτήτης σε περίπτωση που έχει δηλώσει ότι δεν έλαβε το ενοίκιο. Θα ληφθεί υπόψη.

Προσθέσαμε, λοιπόν, αν το προσέξατε, ακριβώς επειδή δεν θέλουμε να αδικήσουμε κανέναν συμπολίτη μας. Καταρχήν, να πάω ένα βήμα πίσω, πριν το πω αυτό.

Γιατί ζητάμε τον αριθμό μίσθωσης, τον κωδικό 081; Κανονικά η πρώτη σκέψη ήταν να ανοίξουμε διαδικασία αιτήσεων. Είπαμε να το κάνουμε αυτοματοποιημένα και να μη βάλουμε όλους τους φοροτεχνικούς και τους λογιστές και κανέναν σε διαδικασία να κάνουν αιτήσεις και να λένε, να γράφουν πάλι τον αριθμό. Κι εκεί θα έπρεπε να γράφουν τον αριθμό μισθωτηρίου, το τέτοιο ακινήτου, κύρια κατοικία από το Ε1 να τραβάει data από το Ε1 και να είναι κάτι πολύ πολύπλοκο.

Για λόγους ασφαλείας στους ελέγχους που κάνει η ΑΑΔΕ. Γιατί η ΑΑΔΕ για να πάει να πληρώσει το ενοίκιο έως 800 ευρώ θα πρέπει να καθίσει και να ανατρέξει, καταρχήν, ότι υπάρχει ενεργό ηλεκτρονικό μισθωτήριο και θα πρέπει να κάνει και έλεγχο ως προς το ύψος αυτού.

Θα σας πω μια περίπτωση. Ας πούμε ότι δεν το βάζαμε με αυτή την προϋπόθεση και ότι ήταν κοινό το «νταμάκι» του ηλεκτρονικού μισθωτηρίου.

Πώς λέτε ότι μπορούμε να το ελέγξουμε; Να πάρουμε το ΑΦΜ του ιδιοκτήτη -Έχουμε σκεφτεί αυτή τη λύση- και το ΑΦΜ του ενοικιαστή που δηλώνεται σε αυτό.

Ερώτηση. Αν κάποιος έχει δύο ενοικιαστήρια με το ίδιο άτομο, πού ξέρουμε ποια είναι η κύρια κατοικία; Δεν το ξέρουμε, για να υπολογίσουμε το ύψος του ενοικίου. Σας λέω μια περίπτωση. Υπάρχουν και άλλες περιπτώσεις.

Δεύτερον, αυτό το cross check των δύο ΑΦΜ θα έπρεπε να γίνει σε όλη τη data base των ηλεκτρονικών μισθωτηρίων η οποία ξέρετε ότι έχει ακόμα κάποια ζητήματα που προσπαθούμε να λύσουμε. Κάποια πράγματα είναι pdf και κάποια ακόμα. Δεν μπορεί, λοιπόν, να διασταυρωθεί ένα προς ένα. Σε κάθε περίπτωση, λοιπόν. Εξηγώ γιατί διαλέξαμε την πιο απλή λύση, να πρέπει να συμπληρωθεί ένα «νταμάκι». Καταρχήν, να πω ότι περίπου στο 60% των δηλώσεων ήταν προσυμπληρωμένο αυτό. Σε κάθε περίπτωση όμως καταλαβαίνω ότι υπάρχουν προβλήματα. Έχουν παρατηρηθεί περιπτώσεις που μπορεί να δηλωθούν μισθωτήρια τα οποία είναι του προηγούμενου έτους και δεν ήταν ανανεωμένα. Έχουμε εντοπίσει αυτά τα προβλήματα. Προσθέσαμε, λοιπόν, στην παράγραφο 10, άμα δείτε, του άρθρου 70: «Με απόφαση του Υπουργού Εθνικής Οικονομίας Οικονομικών, κατόπιν εισήγησης του Διοικητή της ΑΑΔΕ, δύναται να καθορίζονται εξαιρέσεις από τις προϋποθέσεις της παρ.6». Και τι λέει η παρ. 6; Να έχει δηλωθεί ο αριθμός του μισθωτηρίου. Άρα, τι θα κάνουμε στην πράξη; Λέμε στους πολίτες ότι για να μπορέσουμε να έχουμε όσο γίνεται περισσότερο και τα data και να είμαστε σίγουροι. Γιατί, αν κάποιος κοβόταν, επειδή δεν τον έβρισκε αυτόματα η ΑΑΔΕ ενώ είχε μισθωτήριο, θα μας λέγατε το αντίθετο. Γιατί τον κόψατε. Αλλά δεν θα μπορούσαμε να τον βρούμε τον άνθρωπο.

Πρέπει, λοιπόν, να καταφέρουμε να τα πάρουν οι άνθρωποι και μάλιστα χωρίς να κάνουν αίτηση. Για να το κάνουν αυτοματοποιημένα. Γι’ αυτό ζητάμε έναν αριθμό και ως τέλος Σεπτεμβρίου να τον συμπληρώσουν. Σε κάθε περίπτωση δεσμευόμαστε ότι θα κάνουμε ηλεκτρονικό έλεγχο. Σε περίπτωση που δούμε ότι υπάρχει ηλεκτρονικό μισθωτήριο θα βάλουμε στις εξαιρέσεις λοιπόν της ΚΥΑ, της Υπουργικής Απόφασης, ότι σε περίπτωση που υπάρχει ηλεκτρονικό μισθωτήριο και διασταυρώνονται ένα προς ένα τα ΑΦΜ και μπορούμε να το βρούμε ακόμα και αν δεν έχει συμπληρωθεί αυτός ο αριθμός θα δοθεί η επιστροφή του ενοικίου. Εντάξει;

Άρα, είναι στις προθέσεις μας να βρεθεί η λύση έτσι ώστε να μπορέσουμε να τραβήξουμε τα δεδομένα, να είμαστε σίγουροι. Όποιος θέλει να είναι 100% σίγουρος, πρέπει να το έχει συμπληρωμένο. Γιατί υπάρχει περίπτωση, κίνδυνος από τον διασταυρωτικό έλεγχο που θα κάνει η ΑΑΔΕ να μη μπορεί να τον ταυτοποιήσει ένα προς ένα. Γι’ αυτό το ζητάμε. Σας λέω ειλικρινά, ότι έτσι γίνεται.

Άρα, είναι τεχνική λύση. Πρέπει να συμπληρωθεί. Σε κάθε περίπτωση ακόμα και αν κάπου δεν υπάρχει αλλά μπορούμε να το βρούμε στη βάση δεδομένων με τη διασταύρωση των ΑΦΜ, θα το βάλουμε. Εξαιρούνται, λοιπόν, από τις περιπτώσεις αυτές που μπορούν να βρεθούν από τα ηλεκτρονικά μισθωτήρια με διασταύρωση ΑΦΜ ένα προς ένα. Αυτό θα δει.

**ΣΤΥΛΙΑΝΟΣ ΦΩΤΟΠΟΥΛΟΣ**: Ομιλία εκτός μικροφώνου.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Δεν ακουστήκατε, κύριε Φωτόπουλε. Πείτε το ξανά στο μικρόφωνο για να καταγραφεί στα πρακτικά.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Κατάλαβα την ερώτηση. Λέει, αν κάποιος δεν μπορέσει να το πάρει να μπορεί να επανέλθει και τα λοιπά.

Εμείς, τι λέμε λοιπόν; Δεν καθορίζονται εξαιρέσεις από τις προϋποθέσεις της παρ.6. Οπότε θα το δούμε αυτό, αν υπάρξει τέτοιο θέμα. Και να ορίζονται οι διασταυρώσεις και οι παραδοχές που δημιουργούνται και κάθε άλλη λεπτομέρεια για την εφαρμογή του παρόντος.

Άρα, ουσιαστικά τι κάνουμε; Καλούμε τον κόσμο να συμπληρώσει στον βαθμό που μπορεί τα μισθωτήρια. Αν έχει γίνει κάποιο λάθος. Ξέρουμε ότι σε κάποιες περιπτώσεις μπορεί να υπάρχει λάθος, να υπάρχει το περσινό μισθωτήριο, να μην έχει γίνει update από τη βάση δεδομένων των μισθωτηρίων. Σε αυτή την περίπτωση θα ψάξουμε να το βρούμε και θα το φτιάξουμε. Δεν θα κοπεί η ενίσχυση από αυτό. Θα το βάλουμε στις εξαιρέσεις της ΚΥΑ. Αν υπάρχει ενεργό που μπορούμε να το βρούμε, που υπάρχει στο real και κατά λάθος έχει δηλωθεί το περσινό στο Ε1, θα λάβουμε το νεότερο και θα θεωρηθεί ok.

**ΣΤΥΛΙΑΝΟΣ ΦΩΤΟΠΟΥΛΟΣ:** Ή αν υπάρχει αναγραμματισμός.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ή αν υπάρχει αναγραμματισμός. Ακριβώς. Θα γίνει cross check. Απλά, η δήλωση αυτή του 081, γι’ αυτό το έχουμε βάλει, βοηθάει πάρα πολύ στη διαδικασία ανεύρεσης του σωστού μισθωτηρίου, γιατί αν μπορέσεις στην πλειονότητα των περιπτώσεων, 80-90%, να το τραβήξει, να το έχει σίγουρα και κάνουν match, τα άλλα μπορείς να τα βρεις. Αυτή η όλη ιδέα. Είναι τεχνικό εντελώς, απλά να εξαιρέσουμε. Άρα, βάζοντας την εξαίρεση στις προϋποθέσεις του να έχεις αυτόν τον κωδικό θα ορίσουμε, μετά από τεχνικούς ελέγχους που θα κάνει η ΑΑΔΕ, ότι αυτούς τους βρήκαμε, δεν χρειάζεται και παρόλο που δεν έχουμε, ας πούμε αριθμό συμπληρωμένο ή έχουν τον προηγούμενο, τους θεωρούμε εντάξει γιατί έχουμε βρεθεί μέσω της εφαρμογής. Μας απασχολούσε πολύ το ζήτημα αυτό. Γι΄ αυτό θέλω να το πω γιατί πρέπει να γίνει αυτόματη διαδικασία χωρίς αίτηση και στο να ταλαιπωρηθεί όσο λιγότερο και ο κόσμος και οι φοροτεχνικοί. Αυτό ήταν ο στόχος από την αρχή.

Τώρα, ηλεκτρονικό πελατολόγιο, αν και δεν είναι του νομοσχεδίου. Από την πληροφόρηση που είχα πριν λίγο, η εφαρμογή στο κινητό θα είναι διαθέσιμη σε λίγες ημέρες από την ΑΑΔΕ. Νομίζω είναι σωστό και όλοι αυτό θέλουμε για να μπορούν πολύ γρήγορα να κάνουν τις καταχωρήσεις.

Λοιπόν, κάποια σχόλια από το Κ.Κ.Ε. Το επίδομα ενοικίου. 20.000 ευρώ το ένα άτομο, 28.000 το ζευγάρι συν 4.000 το κάθε παιδί. Έχουμε πει καλύπτει το 80% με βάση τις φορολογικές δηλώσεις του 2024, 948.000 από ένα 1.188.000 νοικοκυριά. Ακριβώς το 80% του πληθυσμού.

Κάποια θέματα που τέθηκαν από την Ελληνική Λύση. Α, για τις αμυντικές δαπάνες. Γιατί, όντως χθες εγκρίθηκαν οι εθνικές ρήτρες διαφυγής. Να είναι σαφές τι εξαιρείται. Εξαιρείται η αύξηση της δαπάνης σε σχέση με το προηγούμενο έτος, με το 2024 βασικά, η αύξηση της δαπάνης εξαιρείται από τον στόχο δαπανών, από το expansion bench που λέμε, το στόχο δαπανών που τίθεται εδώ. Δεν εξαιρείται ούτε από το πρωτογενές πλεόνασμα ή το συνολικό πλεόνασμα, ούτε από το χρέος. Γιατί αυτά είναι νούμερα Eurostat. Μειώνει το πλεόνασμα ή αυξάνει το έλλειμμα, αν θέλετε, και αυξάνει και το χρέος η επιπλέον δαπάνη. Έχουμε κάνει ένα προγραμματισμό δαπανών, τον έχουμε ανακοινώσει και ακριβώς εκεί θα μείνουμε.

Τώρα, για τις γενικές κρατικές δαπάνες του άρθρου 52, παράγραφο 3 υπάρχουν και σήμερα. Είναι γενικές κρατικές δαπάνες, είναι μες στον προϋπολογισμό αν να τον ανοίξετε. Έχει κωδικό. Οι γενικές κρατικές δαπάνες βασικά είναι τα αποθεματικά του κράτους, το αποθεματικό του ενός δισ. Κι ο άλλος κωδικός που αφορά το κόστος των προσλήψεων και μισθοδοσίας. Οπότε, δεν έχει νόημα να υποβάλετε τα Υπουργεία και να εγκρίνουμε εμείς κάτι, το οποίο το ορίζουμε εμείς με βάση το αποθεματικό που είναι στάνταρ, 1 δις. δηλαδή. Δεν είναι κάτι. Άρα, ορίζονται από το ίδιο το Γενικό Λογιστήριο, οπότε πώς, να εγκρίνει το Γενικό Λογιστήριο αυτό που ορίζει το ίδιο; Γι΄αυτό δεν έχει μπει εξαίρεση. Είναι διαδικαστικό.

Άρθρο 54 των ΟΤΑ, δεν αλλάζει κάτι.

Για το ΚΕΔΣ, άρθρο 62. Κατ’ αρχήν, κι εδώ, να πω και στον κύριο Καζαμία. Το ΚΕΔΣ, το Κέντρο Επίτευξης Δημοσιονομικών Στόχων έχει τεθεί, έχει ισχύ εδώ και τρία χρόνια. Δεν είναι κάτι καινούργιο. Έτσι; Ουσιαστικά είναι για όλες τις Γενικές Διευθύνσεις Οικονομικών Υπηρεσιών των Υπουργείων, για τις οικονομικές υπηρεσίες γενικά είναι, τις διευθύνσεις οικονομικές του Υπουργείου Οικονομικών είναι, και υπαλλήλους του ΝΣΚ, του Δημοσιονομικού Συμβουλίου, της ΕΛΣΤΑΤ κτλ. Όσοι σχετίζονται λοιπόν, υπάλληλοι είναι, αυτό το ποσό που παίρνουν με όρια και τα λοιπά βάσει επίτευξης στόχων, μια μεγάλη ΚΥΑ που βγαίνει με τους στόχους, ποσοτικούς μόνο στόχους ανά υπηρεσία. Την έγκρισή την κάνει κάθε προϊστάμενος για τους υφισταμένους τους, δεν επεμβαίνει η πολιτική ηγεσία. Αυτή είναι η βασική του ιδέα κι έτσι δουλεύει και το κίνητρο επίτευξης στόχων, το άλλο του δημοσίου, το γενικό. Υπάρχει το ΚΕΣ και το ΚΕΔΣ. Το ΚΕΣ είναι του δημοσίου, το ΚΕΔΣ είναι του δημοσιονομικού που αφορά τις οικονομικές υπηρεσίες. Οπότε, δεν είναι ότι αλλάζει κάτι. Αυτό που τέθηκε στη διαβούλευση είναι ότι έχουμε βάλει ένα όρο, ότι αν οι οικονομικές υπηρεσίες των Υπουργείων δεν υποβάλουν εγκαίρως στοιχεία για τους προϋπολογισμούς, για την κατάρτιση του προϋπολογισμού και του ΠΔΠ, είναι δυνατόν ο Υπουργός να μειώνει το ύψος αυτού του ΚΕΔΣ. Να πω ότι στην ΚΥΑ βγαίνει κάθε χρονιά το ύψος του ΚΕΔΣ με βάση τα στοιχεία μισθοδοσίας, με ένα ποσοστό ανά ΓΔΟΥ, ανά Γενική Διεύθυνση Οικονομικών Υπηρεσιών κάθε Υπουργείου.

Οπότε θα πει, αν εσείς οι Γενικοί Διευθυντές οικονομικών υπηρεσιών του τάδε υπουργείου δεν έστειλε καθόλου στοιχεία για προϋπολογισμό και έχει κολλήσει η διαδικασία προϋπολογισμού και αμέλησε, έχει δικαίωμα ο Υπουργός Οικονομικών - έτσι κι αλλιώς αυτός ορίζει την ΚΥΑ- να περικόψει το ποσό που θα πάρουν οι υπηρετούντες σε εκείνη τη διεύθυνση. Βεβαίως, αυτό θέλω να το αναφέρω, θα γίνει εφόσον αμελήσει τελείως. Υπάρχει περίπτωση μια ΔΟΥ να είναι ένας εποπτευόμενος φορέας που να αργήσει να στείλει στοιχεία, δεν θα πάμε εκεί να κόψουμε στους υπαλλήλους το κίνητρο επίτευξης στόχων, αλλά αν αμελήσει τελείως η διεύθυνση και δεν γίνει σωστή δουλειά, εκεί θα υπάρξουν συνέπειες.

Κάποια θέματα ακόμα που τέθηκαν για το clawback, δεν είναι παράταση οφειλών. Υπάρχει το όριο φαρμακευτικής δαπάνης, η συνολική δαπάνη που γίνεται κάθε χρόνο, η διαφορά λέγεται clawback. Αν παραδείγματος χάριν γίνεται 3 δις δαπάνη και είναι 2,5 δις το όριο δαπάνης, η διαφορά τα 500 είναι το clawback. Λέω κάποια νούμερα ενδεικτικά. Αυξάνουμε το όριο δαπάνης, ώστε να μειωθεί το clawback, η επιβάρυνση που ισχύει στην αγορά στις φαρμακευτικές εταιρείες και το ίδιο και για τα διαγνωστικά εργαστήρια. Άρα, αυτό είναι προς όφελος της αγοράς, γιατί όντως συνεχώς έχουμε περισσότερες δαπάνες για την υγεία, πιο καινοτόμα φάρμακα κτλ, αυξάνονται αυτά, πρέπει να αυξηθεί και το όριο δαπάνης για να μπορείς να έχεις αυτά τα φάρμακα.

Για τον κύριο Τσακαλώτο ήθελα να πω δυο σχόλια, αν και δεν είναι εδώ τώρα. Κατ’ αρχήν λέει ότι αυτό το νομοσχέδιο στηρίζει την ανισότητα. Αυτό που δημιουργεί ανισότητες είναι όταν έχεις δημοσιονομικό εκτροχιασμό. Είναι αυτό που ζήσαμε τα τελευταία 15 χρόνια και είδατε και τις τελευταίες μέρες θυμήθηκαν τα γεγονότα του 2015. Όταν έχεις δημοσιονομικό εκτροχιασμό, είναι που έχεις λοιπόν φόρους και δημιουργούνται μεγάλες κοινωνικές ανισότητες και ανεργία 30% και όλες αυτές τις συνέπειες. Εδώ, λοιπόν, τι κάνουμε; Βάζουμε τους κανόνες για να έχουμε ισορροπία. Δημοσιονομική ισορροπία τι σημαίνει; Όχι δεν σημαίνει συστατική δημοσιονομική πολιτική. Σημαίνει με μέτρο, να έχεις μέτρο. Αν δεν υπάρχει μέτρο, μπορείς πολύ εύκολα, το έχω ξαναπεί αυτό, με 2, 3 δημοσιονομικά μέτρα που θα λάβει, πολιτικές, να εκτροχιαστούν τα δημόσια οικονομικά και να χρειάζεσαι μετά πάλι εποπτείες και αντίμετρα.

Άρα, εδώ βάζω κανόνες. Δεν μπορεί, λοιπόν, να υπάρχει προϋπολογισμός ή πολυετές που να είναι εκτός των δημοσιονομικών στόχων, με βάση το νόμο αυτό. Θα έρθει και θα πει το Ελεγκτικό Συνέδριο και το Ελληνικό Δημοσιονομικό Συμβούλιο, θα μπορέσουν να θέσουν θέματα ότι εδώ υπάρχει εκτροχιασμός, παραβιάζεται ο στόχος δαπανών και θα πάρετε διορθωτικό μηχανισμό, αντίμετρα, δεν μπορείτε να το κάνετε αυτό. Άρα, εδώ πρέπει να υπάρξει μια υπευθυνότητα. Τι σημαίνει δημοσιονομική ισορροπία; Εχουμε κάποιους στόχους δαπανών και έχεις κάθε χρόνο περιθώριο για κάποιες παρεμβάσεις δημοσιονομικές, έτσι όπως έχουμε καταφέρει να μειώσουμε σχετικά το χρέος και είναι ο στόχος δαπανών και για τα επόμενα χρόνια. Έχεις κάποιες δυνατότητες, 500 εκατομμύρια, 1 δις, ανάλογα τη χρονιά, έχεις κάποιες δυνατότητες για να κάνεις κάποιες πολιτικές, προς όφελος των πολιτών. Ευτυχώς γιατί έχουμε καταφέρει και είμαστε σε αυτό το καλό επίπεδο δημοσιονομικά. Αν αυτό παραβιαστεί και κάνεις μια πολιτική πέντε δις, ας πούμε, προφανώς τον μεθεπόμενο χρόνο πρέπει να πάρεις αντίμετρα 3 δισ., για να ισορροπήσει. Δεν γίνεται αλλιώς.

Ανέφερε και κάτι άλλο ο κος Τσακαλώτος. Ξέρουμε ότι είναι υπέρ των αυξήσεων των φόρων και όχι των μειώσεων δαπανών. Εδώ να πούμε ότι εμείς διαφωνούμε. Θεωρούμε ότι οι αυξήσεις φόρων, ειδικά σε περιόδους ύφεσης, φέρνει λιγότερα έσοδα. Έχουν αποδειχθεί από τα τρία μνημόνια ότι όλες οι αυξήσεις φόρων απέτυχαν ουσιαστικά, όσον αφορά τα δημοσιονομικά έσοδα που είχαν προβλεφθεί. Ναι οι μειώσεις δαπανών ήταν πιο αποτελεσματικές, αν δει κανείς την οικονομική βιβλιογραφία. Αλλά αυξήσεις φόρων σε περιόδους ύφεσης, ουσιαστικά όσες φορές έγιναν, δεν φέραμε τα έσοδα που περίμεναν ή και καθόλου ή και πολλές φορές λιγότερα έσοδα. Το ξέρουμε καλά από τα στοιχεία, άρα η δημοσκοπική προσαρμογή δεν πρέπει να γίνεται γενικά με αυξήσεις φόρων. Καλύτερα να γίνεται με μειώσεις δαπανών αν θέλετε και αυτή την άποψη.

Στην ιδέα αν οι μειώσεις φόρων δεν δουλεύουν, ειδικά για τους πλούσιους, δεν δουλεύουν γιατί θα μειωθούν οι επενδύσεις, να πούμε ότι ωραία ιδέα ότι θα μπορείς να αυξήσει τους φόρους για τους πλούσιους που, αλλά αν δείτε κατ’ αρχήν την κατανομή του φόρου εισοδήματος στη χώρα μας, θα δείτε ότι είναι ελάχιστα τα ποσά που αναφέρονται στα υψηλά εισοδήματα πρώτον και αυτό έγινε απλώς λόγος γιατί είμαστε μια ανοικτή οικονομία, αν ήμασταν μια κλειστή οικονομία θα μπορούσε να αυξήσει τους φόρους, αλλά τώρα όποιος θέλει μπορεί να μεταφέρει την έδρα του πάρα πολύ απλά στο εξωτερικό, άρα δεν έχει νόημα αυτό το επιχείρημα.

Τελευταίο σημείο, αναφέρθει κάτι για την οικονομία της Ελλάδας, στην ανάπτυξη από τον κύριο Καζαμίας, εγώ θέλω να αναφέρω απλά τα νούμερα του ΑΕΠ της Ελλάδας και της Ευρωπαϊκής Ένωσης αντίστοιχα την τελευταία πενταετία.

Το 2021, αφήνω τον κόβιντ, πιο πριν είχαμε πάλι υψηλότερη ανάπτυξη στην Ευρώπη, το 2019, αλλά να πω τώρα από το 2021, 8,7% αύξηση στην Ελλάδα, 6,3% στην Ευρώπη, 2022 5,7% στην Ελλάδα, 3,5% στην Ευρώπη, 2023 2,3% στην Ελλάδα, 0,5% στην Ευρώπη, 2024 2,3% στην Ελλάδα, 1% στην Ευρώπη, 2025 2,3% στην Ελλάδα, 1,1% στην Ευρώπη, από τους υψηλότερους ρυθμούς ανάπτυξης στην Ευρωπαϊκή Ένωση επί 5 χρόνια στη σειρά.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗΣ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Είναι όμως χαμηλότερος ο μέσους όρους ανάπτυξης απ' ότι ήταν στην τελευταία χρονιά του τρίτου μνημονίου του 18, είναι 2% ενώ ήταν 2,1% με βάση τα αναθεωρημένα στοιχεία της ΕΛΣΤΑΤ, δηλαδή αυτά που λέτε δεν απαντούν στην ερώτηση που έκανα.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Επειδή έχω εδώ τα στοιχεία από το 2008 μέχρι σήμερα, λοιπόν για να μη λέμε ότι θέλουμε, 2015 μείον 0,2%, 2016 0%, 2017 1,5%, 2018 2,1%.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗΣ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Από το 2019 μέχρι και το 2024 ο μέσος ρυθμός ετήσιας ανάπτυξης 2% είναι κάτω από το 2,1%.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Παίρνετε την πανδημία το μείον 9% του 2020;

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗΣ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Λυπάμαι πολύ και παίρνετε εσείς το bounce back του 2021 και 2022 ως πραγματικούς ρυθμούς ανάπτυξης.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Δεν βλέπετε όμως ότι ενώ αθροιστικά είναι σχεδόν μηδενικό λοιπόν την τετραετία, πάτε να συγκρίνετε την τετραετία που είχαμε σχεδόν μηδενικό ρυθμό ανάπτυξης με την Ευρώπη να έχει πολλαπλάσιο.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗΣ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Ο Υπουργός μιλούσε για 4% πάντως, το θυμάστε αυτό ελπίζω.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** 8,7% το 2021, 5,7% το 2022, 2,3% το 2023 με 0,5% η Ευρώπη, 2,3% το 2024, με 1% Ευρώπη, 2,3% το 2025, με 1,1% η Ευρώπη, ξαναλέω υπερδιπλάσιο από την Ευρώπη, συστηματικά επί 5 χρόνια.

Ζούμε σε ανοικτή οικονομία, δεν είμαστε Κούβα.

Πάμε τώρα, να έχουμε και μια αίσθηση λιγότερων μεγεθών, όταν συγκρίνουμε, όταν έχεις μηδενική ανάπτυξη επί 4 χρόνια, τότε συσωρευτική ανάπτυξη μηδέν και εδώ έχεις πάνω από 4 την τελευταία τετραετία είναι σαφές τα πράγματα.

Λοιπόν, εγώ θέλω να μη συνεχίσω, να σταματήσω λίγο, όσον αφορά τα λογοτεχνικά εδώ και να αναφέρω το εξής, εδώ αυτό το νομοσχέδιο, το δημόσιο λογιστικό, ο πιο σημαντικός νόμος, δημοσιονομικός νόμος του κράτους, επειδή αυτή τη στιγμή μας παρακολουθούν και η Ευρωπαϊκή Επιτροπή και πρέπει να δείξουμε ότι η χώρα είναι δημοσιονομικά υπεύθυνη και ότι και τα Κόμματα είναι δημοσιονομικά υπεύθυνα και είναι κάτι το οποίο δεν διακινδυνεύει για το μέλλον.

Είναι σημαντικό να στηριχθεί από το μεγαλύτερο δυνατό μέρος του κοινοβουλίου. Αν έχετε διαφωνία σε ορισμένα άρθρα δεν υπάρχει θέμα, απλά τα βασικά άρθρα του νομοσχεδίου που αφορούν τις γενικές αρχές δημοσιονομικής πολιτικής, το μεσοπρόθεσμο και τα λοιπά που είναι η κοινοτική οδηγία. Είναι σημαντικό να έχουν δείξει ότι έχουμε ευρύτερη στήριξη στο ελληνικό κοινοβούλιο και στην ελληνική πολιτική σκηνή. Αυτό είναι το σημαντικό αυτή τη στιγμή.

Δεν είναι, λοιπόν, ένα νομοσχέδιο το οποίο προσφέρεται για πολιτικές, μικροπολιτική, να το πω έτσι. Είναι ένα νομοσχέδιο πολύ σοβαρό, πολύ βασικό για τη χώρα και όλοι θα κριθούμε στο μέλλον αν θέλουμε γενικά να έχουμε δημοσιονομική ισορροπία εντός κανόνων της Ευρώπης ή αν θέλουμε να κινούμαστε εκτός κανόνων της Ευρώπης. Είναι τόσο απλό το δίλημμα.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ- ΚΥΡΙΑΚΟΣ ΒΕΛΟΠΟΥΛΟΣ»):** Μια ερώτηση, κύριε Υπουργέ, που δεν απαντήσατε. Στην Οδηγία όταν λέτε «φόρους» εννοείτε φορολογικά έσοδα ή φορολογικούς συντελεστές;

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Όχι. Συντελεστές και να εξηγήσω λοιπόν πώς λειτουργεί πάλι ο στόχος δαπανών. Αν «περάσεις» ένα νόμο και λες μειώνω το φορολογικό συντελεστή το ΦΠΑ ή το φόρο εισοδήματος, η απώλεια φόρου εσόδων που προέρχεται από αυτή την αλλαγή που έκανες εσύ με νόμο μετράει αρνητικά στο στόχο δαπανών, είναι σαν αυξάνεις τις δαπάνες. Γιατί επηρεάζει όμως και το πρωτογενές πλεόνασμα αυτό το πράγμα, η μείωση φόρου, εφόσον φέρει λιγότερα έσοδα. Αντίστοιχα και η αύξηση φορολογικού συντελεστή ή και ασφαλιστικών εισφορών αντίστοιχα. Άρα, μέτρα πολιτικής που κάνεις εσύ ο ίδιος ενεργητικά επηρεάζουν και για αυτό λέγεται «στόχος καθαρών πρωτογενών δαπανών». Καθαρών είναι net of desecration measures (Αναιρουμένων Ενεργητικών Μέτρων Εσόδων). Άρα, προφανώς επηρεάζεται από ενεργητικά μέτρα η μείωση αύξησης εσόδων. Η μείωση φοροδιαφυγής περνά στο data pos, ψηφιακή κάρτα εργασίας αυτά μας τα δέχτηκαν και μετρήσαν ως μέτρα αύξησης των φορολογικών εσόδων και μπήκαν θετικά.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ- ΚΥΡΙΑΚΟΣ ΒΕΛΟΠΟΥΛΟΣ»):** Δηλαδή, για παράδειγμα, όταν μειώσετε το φόρο από τα μερίσματα από το 15% στο 5% θα υπολογιζόταν αρνητικά, παρά το ότι αυξήθηκαν τα φορολογικά έσοδα.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Όχι. Εντάξει, τότε δεν ήταν σε εφαρμογή το πλαίσιο.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ- ΚΥΡΙΑΚΟΣ ΒΕΛΟΠΟΥΛΟΣ»):** Εννοώ σήμερα.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Όχι. Λαμβάνεται υπόψη η ελαστικότητα και παρατηρούνται τα έσοδα μετά. Άρα, όταν γίνεται αρχικά μια εκτίμηση και στη συνέχεια παρατηρούν τα έσοδα που έρχονται μετά και σου βάζουν την επίπτωση βάσει της παρατήρησης τι ήρθε. Απλά να εξηγώ, πως δουλεύει.

**ΣΤΥΛΙΑΝΟΣ ΦΩΤΟΠΟΥΛΟΣ:** *(Ομιλεί εκτός μικροφώνου)*

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Δεν θα είχε μηδέν επίδραση.

Θέλει συζήτηση με την Commission. Ότι θα μπορούσες όμως να αποδείξεις ότι δεν έχω μείωση από αυτό απλά πρέπει να αποδείξεις μετά κατά πόσο προέρχεται από τους συμπεριφερειακούς λόγους ή από γενική ανάπτυξη της ελληνικής οικονομίας και τα λοιπά.

Ευχαριστώ πάρα πολύ όλους.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, κύριε Υφυπουργέ**.**

Κυρίες και κύριοι συνάδελφοι, στο σημείο αυτό, ολοκληρώθηκε η συζήτηση επί του σχεδίου νόμου του Υπουργείου Εθνικής Οικονομίας και Οικονομικών, με τίτλο: «Διασφάλιση δημοσιονομικής ισορροπίας: Μεταρρύθμιση πλαισίου δημοσιονομικής διαχείρισης - Τροποποίηση ν. 4270/2014 για την ενσωμάτωση της Οδηγίας (ΕΕ) 2024/1265 του Συμβουλίου της 29ης Απριλίου 2024 για την τροποποίηση της Οδηγίας 2011/85/ΕΕ σχετικά με τις απαιτήσεις για τα δημοσιονομικά πλαίσια των κρατών μελών και λοιπές διατάξεις».

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων επί της αρχής:

Ο Εισηγητής της Πλειοψηφίας εισηγήθηκε την ψήφιση του ανωτέρω σχεδίου νόμου, ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» το καταψήφισε, ενώ ο Εισηγητής της Μειοψηφίας, ο Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ - ΠΡΟΟΔΕΥΤΙΚΗ ΣΥΜΜΑΧΙΑ», ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”» και ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», επιφυλάχθηκαν για την τελική τοποθέτησή τους κατά τη συζήτηση του σχεδίου νόμου στη Βουλή.

Στο σημείο αυτό, ερωτάται η Επιτροπή:

Γίνονται δεκτά τα άρθρα 6, 31 και 72 όπως τροποποιήθηκαν από τον Υφυπουργό Εθνικής Οικονομίας και Οικονομικών;

Δεκτά κατά πλειοψηφία.

Γίνονται δεκτά τα λοιπά άρθρα του σχεδίου, ως έχουν;

Δεκτά κατά πλειοψηφία.

Επίσης, γίνεται δεκτό το ακροτελεύτιο άρθρο;

Δεκτό κατά πλειοψηφία.

Τέλος, ερωτάται η Επιτροπή εάν το σχέδιο νόμου γίνεται δεκτό και στοσύνολό του.

Δεκτό κατά πλειοψηφία.

Συνεπώς, το ως άνω σχέδιο νόμου γίνεται δεκτό επί της αρχής, επί των άρθρων και στο σύνολό του, όπως τροποποιήθηκε, κατά πλειοψηφία.

Αύριο στις 13:00 το μεσημέρι έχουμε το νομοσχέδιο στην Ολομέλεια.

Λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Βεσυρόπουλος Απόστολος, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σταϊκούρας Χρήστος, Σταμενίτης Διονύσιος, Συρεγγέλα Μαρία, Τραγάκης Ιωάννης, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Καραθανασόπουλος Νικόλαος, Μανωλάκου Διαμάντω, Στολτίδης Λεωνίδας, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη και Σαλμάς Μάριος.

Τέλος και περί ώρα 13.00΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΘΑΝΑΣΙΟΣ ΚΑΒΒΑΔΑΣ ΑΣΗΜΙΝΑ ΣΚΟΝΔΡΑ**